text:
Sáttmáli galdandi fyri peningastovnar og tryggingarfeløg - YTF 2017-2019
STARVSFÓLKASÁTTMÁLI 2017
millum
FAG og YTF
Galdandi fyri peningastovnar og tryggingarfeløg
1. Kapittul: Starvssáttmáli
§1. Sáttmálaøki
Stk. 1. Hesin sáttmáli fevnir um øll starvsfólk, sum eru í starvi í føroyska fíggjar- og tryggingarheiminum. YTF er Yrkisfelag teirra, ið starvast innan tryggingar-, fíggjar-, KT og líknandi fyritøkum her eftir nevndir YTF.
Sáttmálin fevnir tó ikki um:
a. Kantinu- og reingerðarfólk.
b. Mánaðar- og tímalønt fyribilshjálp við minni enn 15 tíma viku.
c. Starvsfólk, sum serligur sáttmáli er gjørdur fyri, starvsfólkið og fyritøkuna millum, ella sum annars við seravtalu partanna millum eru undantikin hesum sáttmála. Tílíkir sáttmálar ella seravtalur kunnu bert gerast fyri leiðandi starvsfólk og/ella serfrøðingar, og vil fyritøkan tryggja, at hesi starvsfólk ikki hava vánaligari kor, enn tey, sum eru ásett í sáttmálanum við YTF.
Fyri starvssettu fólkini er sáttmálin galdandi og annars løgtingslóg nr. 13 frá 20. mars 1958 um rættarviðurskifti arbeiðsgevara og starvsmanna ímillum, við møguligum seinni broytingum.
Fyri næmingar er sáttmálin galdandi og annars ásetingarnar í løgtingslóg nr. 94 frá 29.12.1998 um yrkisútbúgvingar við seinni broytingum, og somuleiðis løgtingslóg nr. 107 frá 29.12.1998 um støðisútbúgving innan fyrisitingar-, handils- og skrivstovuøkið, við møguligum seinni broytingum.
Stk. 3. Limagjald til YTF skal verða frádrigið í lønarútgjaldingini og goldið felagnum, samstundis sum lønin verður goldin.
§2. Setan í starv
Stk. 1. Setanarprógv verða givin sambært løgtingslóg nr. 20 frá 8. mai 2008 um setanarprógv.
Stk. 2. Skipað verður fyri árligum starvsfólkasamrøðum millum tilvístan leiðara og/ella starvsfólkaleiðara og starvsfólkið. Leiðarin tekur stig til samrøðuna
Galdandi fyri tryggingarfeløgini:
Stk. 3 Í august ella september á hvørjum ári skal stjórin saman við deildarleiðarunum gera metingar um framflutningar av starvsfólki. Hesar metingar verða lagdar fyri álitisfólkini til ummælis.
§3. Arbeiðstíð
Stk. 1. Arbeiðstíð
a.
Galdandi fyri peningastovnarnar:
Arbeiðstíðin er 37 tímar um vikuna, døgurðasteðgir á 30 minuttir eru ikki íroknaðir.
Hetta svara til 1.924 tímar árliga.
Galdandi fyri tryggingarfeløgini:
Arbeiðstíðin er 35 tímar um vikuna, døgurðasteðgir á 30 minuttir eru ikki íroknaðir.
Hetta svarar til 1.820 tímar árliga.
b.
Starvsfólk eiga rætt til 30 min. samanhangandi døgurðasteðg. Døgurðasteðgurin verður roknaður sum frítíð, sum starvsfólkið frítt kann ráða yvir. Í teimum førum, tá ið tað er álagt starvsfólki at vera til taks í døgurðasteðginum, verður døgurðasteðgurin at rokna upp í arbeiðstíðina.
Stk 2. Daglig arbeiðstíð
Galdandi fyri peningastovnarnar:
Eik Banki/sparikassarnir kunnu eftir tørvi leggja dagligu arbeiðstíðina hjá starvsfólkunum innan fyri fimm teir fyrstu dagarnar í vikuni í niðanfyrinevndu tíðarskeið:
3 dagar í tíðini kl. 8.00 - 17.30
1 dag í tíðini kl. 8.00 - 18.30
Fríggjadag í tíðini kl. 8.00 - 17.30
Galdandi fyri tryggingarfeløgini:
Dagliga arbeiðstíðin er í tíðini frá kl. 08:00 til kl. 16:00.
Avgreiðslutíðin er 7,5 tímar dagliga.
Stk. 3. Broyting í arbeiðstíðini
Galdandi fyri peningastovnarnar:
Møgulig broyting av fastløgdu dagligu arbeiðstíðini skal fráboðast minst 2 vikur frammanundan.
Galdandi fyri tryggingarfeløgini
Møgulig broyting av fastløgdu dagligu arbeiðstíðini skal avtalast og fráboðast minst 4 vikur frammanundan.
Stk. 4. Flekstíð
Flekstíðarskipan kann setast í verk lokalt. Fleks- og fikstíð verða avtalaðar millum arbeiðsgevara og álitisfólk og góðkent av YTF.
Stk. 5. Úrtíðararbeiði
Arbeiðsgevarin kann gera avtalu við starvsfólkið um úrtíðarbeiði út yvir fastløgdu/avtalaðu arbeiðstíðina, fyri ávíst fastlagt tíðarskeið. Úrtíðararbeiði skal so vítt møguligt avmarkast.
Er brádliga uppstaðin arbeiðstørvur, eigur starvsfólkið - um gjørligt - at fylgja áheitanini um úrtíðararbeiði.
Serlig tilkallan:
Tá starvsfólk eftir boðum møtir aftur til arbeiðis, eftir at vanliga arbeiðstíðin er lokin, og starvsfólkið er farið av arbeiðsplássinum, verður veitt úrtíðargjald fyri 2 tímar eyka. Hetta er ikki galdandi fyri starvsfólk, sum fáa viðbót fyri at vera tøk.
Fyri úrtíðararbeiði, ið fer út um 2 tímar, eiga starvsfólk rætt til 1/2 tíma mattíð uttan frádrátt. Arbeiðsgevarin syrgir fyri mati.
Úrtíðarbeiði verður lønt sum avspáking.
Fyri 1. og 2. tíma verður avspákað 1 tíma + 50%. Roknað verður við byrjaðum korterum.
Fyri 3. og fylgjandi tímar, eins og leygardagar, sunnudagar og halgidagar/fastar frídagar verður avspákað 1 tími + 100%.
Avtalast kann millum arbeiðsgevaran og starvsfólkið, um tað vil hava úrtíðargjald, samsvarandi omanfyri nevndu reglum um avspáking, ella tilsvarandi frítíð fyri úrtíðararbeiði. Talið av úrtíðararbeiðstímum verður gjørt upp seinast í hvørjum mánaði.
Ber ikki til at halda frí, tá ið starvsfólk ynskir tað, skal avtalast, nær uppsparda frítíðin kann verða hildin í staðin; avtala um hetta skal fyriliggja innan 3 mánaðir.
Parttíðarsett starvsfólk fáa vanliga tímaløn fyri úrtíðararbeiði innan fyri vanligu arbeiðstíðina.
Nágreiniligari reglur kunnu avtalast lokalt.
Stk. 6. Arbeiðstíð hjá starvsfólki við serligari ábyrgd
Galdandi fyri peningastovnarnar:
Leiðarar og starvsfólk, sum eru lønt ájavnt við 4 lønarflokk ella hægri, tilskriva ikki yvirtíð.
Fyri hesi kann samsýningin fyri møguligt meirarbeiði – við atliti til starvið – eftir avtalu heilt ella partvíst verða ein partur av lønini, eins og avtala kann gerast um samsýning fyri møguligt meiraarbeiði.
Galdandi fyri tryggingarfeløgini:
Fyri starvsfólk við serligari ábyrgd eigur at strembast ímóti at arbeiðstíðin ikki fer upp um arbeiðstíðina sambart § 3 stk. 1.
Fyri hesi starvsfólk við serligari ábyrgd, kann samsýningin fyri møguligt meirarbeiði - vísandi til starvsstøði - eftir avtalu við setan vera tikin fult ella partvíst við í lønini, ella kunnu serligar skipanir í setanarviðurskiftunum eftir avtalu loyva hóskandi samsýning fyri møguligt meirarbeiði ella frítíð.
Stavar meirarbeiði fyri hesi starvsfólk frá innanhýsis viðurskiftum, ið viðkomandi starvsfólk ikki hevur leiðslu av, verður hetta meirarbeiði at samsýna eftir vanligu reglunum fyri yvirtíð smb. § 3, stk. 5.
Stk. 7. Niðursett arbeiðstíð
Niðursett arbeiðstíð kann verða loyvd, har umstøður eru til tess. Lønin verður tá lækkað samsvarandi lønarsáttmálanum.
Galdandi fyri tryggingarfeløgini:
Starvsfólk, ið eru fylt 60 ár, kunnu eftir umsókn fáa niðursetta arbeiðstíð, og søkja
um at pensiónsgjøldini verða óbroytt, hóast lønin tá verður lækkað í mun til tíðina.
§4. Lønir og flokkingar
Lønir og flokkingar fyri peningastovnarnar eru sambært skjal 2, og lønir og flokkingar fyri tryggingarfeløgini eru sambært skjal 3.
§5. Eftirløn og tryggingar
Stk. 1. Eftirløn
Starvsfólk verða upptikin í eftirlønarskipanina, tá royndartíðin er av. Næmingar verða upptiknir í eftirlønarskipanina, tá lærutíðin er av.
Starvsfólk hava arbeiðsgevaragoldna eftirløn, ið er 18%
Galdandi fyri peningastovnarnar:
Tó er galdandi, at starvsfólk, sum eru sett fyri styttri enn 1 ár, verða ikki innlimað í eftirlønarskipanina.
Galdandi fyri tryggingarfeløgini:
Eftirløn verður ikki goldin av møguligum serligum viðbótum
Stk. 2 Eftirløn næmingar
Lógarásetta eftirlønargjaldið til næmingar verður goldið av arbeiðsgevara.
Stk. 3 Arbeiðsskaðatrygging
Umframt lógarásettu arbeiðsskaðatryggingina verða starvsfólk eisini tryggjað til og frá arbeiði.
Stk. 4 Samlagstrygging/Bólkatrygging
Fyritøkan teknar samlagstrygging/bólkatrygging fyri starvsfólk, sum eru limir í YTF. Onnur starvsfólk kunnu eisini tekna seg til tryggingina.
Stk. 5 Trygging fyri hættisligum sjúkum
Fyritøkan teknar trygging í sambandi við hættisligar sjúkur fyri starvsfólk, sum eru limir í YTF. Onnur starvsfólk kunnu eisini tekna seg til tryggingina.
Stk. 6 Viðgerðartrygging
Fyritøkan teknar trygging í sambandi við viðgerðartrygging fyri starvsfólk, sum eru limir í YTF. Onnur starvsfólk kunnu eisini tekna seg til tryggingina.
Stk. 7
Arbeiðsgevaragoldnu tryggingarnar verða skattaðar sum A-inntøka.
Protokollat um eftirløn: Semja er um, at eftirløn hjá starvsfólki er persónlig. Arbeiðsgevari, sum bjóðar eftirlønarprodukt, miðar eftir at hetta er kappingarført, og væntað verður loyalitetur frá starvsfólki afturímóti.
§6. Sjúka
Stk. 1. Sjúka hjá starvsfólkunum
Er starvsfólk vegna sjúku ikki ført fyri at koma til arbeiðis, verður hetta roknað sum lóglig frávera.
Er starvsfólk lógliga burtur vegna sjúku, verður goldin full løn frá fyrsta sjúkradegi, sjálvt um lógarreglur eru um karensdagar.
Galdandi er, at varir sjúkan í meiri enn 3 dagar, men færri enn 14 dagar, kann arbeiðsgevari biðja um eina váttan undir trúnaðartreyt.
Galdandi fyri tryggingarfeløgini:
Starvsfólk, sum verður óarbeiðsført í tænastu fyri arbeiðsgevaran, undir umstøðum, sum koma undir Arbeiðsskaðatryggingarlógin, varðveita rættin til starvsplássið fram til tann dag, at fylgjurnar av tilburðinum endaliga verða ásettar, vanliga í upp til 3 ár.
Stk. 2. Sjúka hjá børnum
Starvsfólk hevur rætt til frí við løn, tá ið barn/børn tess er/ eru sjúk, tó í mesta lagi í 2 dagar hvørja ferð og í mesta lagið 10 dagar um árið samanlagt. Eigur starvsfólk 2 børn ella fleiri undir lógaraldur, kann tað fáa frí upp í 20 dagar um árið.
Verður sjúkralega barnsins fleiri enn áður nevndu 2 arbeiðsdagar, kann starvsfólkið eftir umbøn, fáa
farloyvi uttan løn í upp til 5 arbeiðsdagar afturat.
Verður neyðugt við longri farloyvi til ansan av sjúkum barni, kann arbeiðsgevarin játta farloyvi
uttan løn móti framvísan av læknaváttan, ið arbeiðsgevarin rindar.
Verður barn innlagt á sjúkrahús og hevur tørv á hjáveru foreldranna, verður farloyvi við løn givið í
upp til 8 arbeiðsdagar. Tað sama er galdandi, um barnið verður útskrivað innan 8 arbeiðsdagar og krevur framhaldandi sjúkrarøkt heima.
Verður farloyvið longur enn 8 arbeiðsdagar, kann arbeiðsgevarin játta farloyvi uttan løn móti framvísan av læknaváttan, ið arbeiðsgevarin rindar.
Stk. 3. Ansan av doyggjandi
Starvsfólk kann fáa farloyvi uttan løn at ansa doyggjandi.
§7. Frítíð og frídagar
Stk. 1. Frítíðarreglur
Starvsfólk hava rætt til frítíð sambært løgtingslóg um frítíð við løn.
Harafturat er galdandi:
Galdandi fyri peningastovnarnar:
Starvsfólk sum eftir áheitan frá fyritøkuni, halda summarfrí uttanfyri tíðarskeiðið 01.05. - 30.09, verður frítíðin longd við eini helvt av tí parti, ið hildin verður uttan fyri 01.05. - 30.09.
Galdandi fyri tryggingarfeløgini:
Fyri starvsfólk í 4. lønarbólki, sum ikki fáa samsýning fyri meirarbeiði (samb. § 3, stk. 6), verður frítíðin longd við 3 frídøgum, sum skulu nýtast uttan fyri frítíðina, nevnd undir stk. 1.
Stk. 2. Ikki innvunnin frítíð
Galdandi fyri tryggingarfeløgini:
Starvsfólk, sum verða sett í starv samstundis ella aftaná at frítíðarárið er byrjað, sleppa at halda ta frítíð tey eiga á, móti at lata frá sær 1/30 av mánaðarlønini fyri hvønn dag, tey halda frí.
Starvsfólk, sum eftir avtalu við leiðsluna keypa sær frítíð, lata somuleiðis frá sær 1/30 av mánaðarlønini fyri hvønn dag tey halda frí.
Stk. 3. Frítíðarviðurskifti hjá næmingi
Næmingur hava rætt til frítíð í 25 arbeiðsdagar í tí frítíðarári (1. mai - 30 apríl), sum kemur aftaná tað frítíðarár, tá viðkomandi varð settur í starv.
Er næmingurin komin í starv fyri 1. august í einum frítíðarári, er sama galdandi hetta frítíðarárið. Næmingar, ið eru komnir í starv 1. august – 31. december, fáa 8 arbeiðsdaga frítíð hetta frítíðarárið.
Stk 4. Eyka frítíð
Starvsfólk, her uppií næmingar, hava, umframt tað p.t. lógarásettu frítíð, rætt til eyka frítíð sambært hesum reglum.
Starvsfólk hava rætt til 5 eyka dagar frítíð, soleiðis at tann árliga frítíðin verður tilsamans 30 (arbeiðs-)dagar.
Hesir 5 eyka dagar frítíð innvinnast stigvíst samsvarandi innvinningarárinum til frítíð soleiðis, at innvunnin verður 0,42 arbeiðsdagur fyri hvønn fullan mánað arbeitt verður.
Parttíðarsett, sum ikki arbeiða hvønn dag, og starvsfólk í farloyvi uttan løn, hava rætt til eitt lutfalsligt tal av eyka frítíðardøgum.
Hesir eyka dagar frítíð kunnu ikki haldast fyrr enn teir eru innvunnir. Við uppgerð av frítíð skal tann lógarásetta frítíðin á 25 dagar vera roknað sum hildin fyrst.
Við fráferð verður frítíðarløn bara útroknað við grundarlag í tí ikki hildnu lógarásettu frítíð á 25 (arbeiðs-)dagar. Um so er, at talið av tilgóðar frítíðardøgum við fráferð fer upp um talið av innvunnum, lógarásettum døgum til frítíð, verða avlopsdagar til frítíð samsýndir við 0,38% av tí viðkomandi ársløn.
Ikki hildnir frítíðardagar fella burtur, tá ið frítíðarárið er farið, uttan so at starvfólkið og leiðslan hava avtalað at flyta frítíðardagarnir til fylgjandi frítíðarár.
Stk. 5. Fastir frídagar
Jólaaftan, nýggjársaftan, flaggdagur, Ólavsøkuaftan, Ólavsøkudagur og Grundlógardagur.
Halgidagar.
Allir halgidagar eru frídagar.
§8. Barnsburðarfarloyvi og ættleiðing
Stk 1. Barnsburðarfarloyvi
Treytirnar í sambandi við barbsburð og ættleiðing verða ásettar í løgtingslóg nr 48 frá 3. apríl 2001 við møguligum seinni broytingum.
Undir fráveru sambært omanfyri nevndu lóg verður veitt starvsfólkunum full løn uttan miss í lønaraldri.
Møguleiki er at avtala longri farloyvi uttan løn.
Stk. 2. Ættleiðing
Eru tjóðskaparlig krøv um hjáveru innan ættleiðing frá ávísum londum hevur starvsfólk rætt til farloyvi í ásettu tíðina, uttan miss í lønaraldri. Tó eru upp til 4 vikur við fullari løn.
§9. Farloyvi
Galdandi fyri tryggingarfeløgini:
Starvsfólki kann verða givin tænastufrí uttan løn, har tað ikki stríðir móti arbeiðsgevarans áhugamálum.
Um so er, at ein fær farloyvi í sambandi við útbúgving, ið tænir áhugamálum arbeiðsgevarans, kann
starvsfólki verða givið frí við løn ella niðursettari løn við óbroyttum eftirlønargjaldi.
Tænastufrí kann verða givin í upp til 2 ár hvørja ferð, tó í mesta lagi 4 ár, og hevur viðkomandi arbeiðsgevari skyldu til at hava starv til viðkomandi, tá tænastufrítíðin er av.
Tó skulu starvsfólk, ið hava starvast longur enn 5 ár, so vítt gjørligt altíð hava rætt til minst 1 ára
tænastufrí.
§10. Flytiendurgjald / Fyribils tænasta í hægri starvi
Stk. 1. Flytiendurgjald
Hevur arbeiðsgevarin givið boð um starvsflyting í aðra bygd/kommunu, og starvsflytingin ikki er í sambandi við útnevnan til hægri starv, endurrindar arbeiðsgevarin skjalprógvaðar útreiðslur í sambandi við flyting av leysafæ v.m.
Verður starvsfólk flutt, rindar arbeiðsgevarin eftir nærri avtalu neyðugu ferðaútreiðslurnar, mat og
vistarhald sambært almennu reglunum um tænastuferðir í einum tíðarskeiði svarandi til uppsagnartíðina.
Stk. 2. Fyribils tænasta í hægri starvi
Starvsfólk, sum fyribils røkja hægri starv í 1 viku samfelt ella meira, verða í hesum tíðarskeiði lønt við somu løn, sum tey høvdu fingið, um tey vórðu sett í starvið.
Tað áliggur deildarleiðarunum at kunna lønardeildina og starvsfólkið um broyttu lønina.
§11. Tænastuferðir
Stk. 1. Ferðingartíð
Tá starvsfólk verður boðsent til arbeiðis aðrastaðni enn á tí vanliga arbeiðsstaðnum, verður ferðingartíðin, í tann mun hon er longri enn tann tíð, tað tekur starvsfólki at koma til vanliga arbeiðsstaðið, roknað sum arbeiðstíð. Yvirtíð verður ikki roknað av ferðingartíðini. Ferðingartíðin millum tvey arbeiðsstøð í vanligari arbeiðstíð verður roknað upp í vanligu arbeiðstíðina.
Stk. 2. Koyring í egnum bili
Fyri koyring í egnum bili verður latin samsýning eftir reglum, ið galda fyri tænastumenn. Starvsfólk, ið noyðast at koyra nógv, fáa avtalu við fyritøkuna um aðra samsýning.
Stk. 3. Tænastuferðir
Fyri tænastuferðir innanlands og uttanlands verður avroknað sambært avtalu millum Fíggjarmálaráðið og Tænastumannafelag Landsins og eftir "Vegleiðing fyri ferðauppgerð fyri tænastuferðir uttanlands".
Stk. 4. Takstir í sambandi við útbúgving og eftirútbúgving
Fyri útbúgving og eftirútbúgving verður avroknað sambært avtalu millum Fíggjarmálaráðið og Tænastumannafelag Landsins og eftir "Vegleiðing fyri ferðauppgerð fyri tænastuferðir uttanlands".
§12. Útbúgving
Stk. 1. Fíggjarútbúgving
Næmingatíðin er 2 ár fyri næmingar, sum hava tikið eina miðnámsútbúgving.
3 teir fyrstu mánaðirnir av næmingatíðini eru at rokna sum sínámillum royndartíð.
Arbeiðsgevarin og næmingurin kunnu krevja starvsavtaluna sagda upp við 1 mánaða ávaring at fara úr gildi í seinasta lagi, tá royndartíðin er liðug.
Hevur næmingur verið burturstaddur í meira enn 10% av ásettu næmingatíðini orsakað av drúgvari sjúku, graviditeti, barnsburði ella ættleiðing, kann næmingatíðin verða longd við tí tíðarskeiði, lærlingurin/næmingurin hevur verið burturstaddur.
Verður næmingatíðin longd, verður hetta at fráboða næminginum skrivliga so skjótt sum gjørligt, tó seinast 3 mánaðir eftir at støðan gjørdist aktuell, og áðrenn næmingatíðin er úti.
Við setanina verður skrivaður næmingasáttmáli, sum, í tráð við henda sáttmála, m.a. inniheldur lønar- og útbúgvingarviðurskifti í næmingatíðini.
Tíðin, ið næmingurin er í skúla í sambandi við Fíggjarskúlan í vanligari arbeiðstíð og ferðing í ella úr skúla í vanligari arbeiðstíð, verður roknað sum arbeiðstíð. Arbeiðsgevarin kann ikki mótrokna ferðingatíð millum arbeiðið og skúla, fríkorter, mattíðir ella møguligar frítímar í skúlanum, í arbeiðstíðini.
Tá næmingatíðin er av, fær næmingurin útbúgvingarprógv.
Stk. 2. Skrivstovuúbúgving
Víst verður til løgtingslóg nr. 94 frá 29. desember 1998 við seinni broytingum.
Stk. 3. Starvsfólk annars
Við atliti til støðugt at menna førleikan hjá starvsfólkinum innan yrkið, vil arbeiðsgevarin stuðla starvsfólkinum við viðkomandi - ástøðiligari útbúgvning.
Útbúgvingarspurningurin skal takast upp við hvørt starvsfólk sær einaferð árliga í sambandi við starvsfólkasamrøðu.
Stk. 4. Luttøka í fundar- og skeiðtiltøkum
Skeið, sum starvsfólk eru biðin um at taka lut í, verða roknað upp í arbeiðstíðina. Undantikin eru bert internatskeið, ið verða hildin mánadag - fríggjadag, og verður bert normaltímatalið íroknað fyri fulltíðarsett.
Um álagt verður starvsfólki at taka lut í internatskeiðum í Føroyum, ið verða hildin leygardag - sunnudag, verða tey at rokna sum 2 frígongudagar fyri hvønn skeiðdag.
Fyritøkan rindar ferðaútreiðslur aftur og fram. Er talan um skeið uttanlands, verða hesi samsýnd eftir "Vegleiðing fyri ferðauppgerð fyri tænastuferðir uttanlands" millum Fíggjarmálaráðið og Tænastumannafelag Landsins.
§13. Álitisfólk og samstarvsnevnd
Starvsfólk kunnu velja álitisfólk og samstarvsnevnd sambært skjølunum 3 og 4.
§14. Nevndarlimir og útbúgvingargrunnur
Stk. 1 Nevndarlimir í YTF
Nevndarlimir og varalimir í YTF hava rætt til í arbeiðstíðini at luttaka á skeiðum í sambandi við yrkisfelagsarbeiði, tó í mesta lagi 1 viku í miðal árliga.
Loyvi krevst frá fyritøkuni í hvørjum einstøkum føri.
Stk. 2 Útbúgvingargrunnur
Galdandi fyri peningarstovnar:
Fyritøkan letur styrk til útbúgvingargrunn YTF við hesum upphæddum fyri hvørt starvsfólk:
Fulltíðarsett: kr. 300 um hálvárið
Parttíðarsett: kr. 150 um hálvárið,
Styrkurin verður goldin frammanundan hvørt hálvár tann 1. juli og 1. januar roknaður eftir starvsfólkatalinum sama dag.
YTF bindur seg til at geva FAG árligan roknskap yvir, hvussu upphæddin í útbúgvingargrunninum
verður nýtt.
Galdandi fyri tryggingarfeløgini:
Til útbúgvingargrunnin lata tryggingarfeløgini 2,5% av 1/12 av útgoldnu lønunum árið fyri, og verður gjaldið flutt felagnum síðst í juni mánaði.
§15. Eftirsitiløn
Tá ið starvsfólk, ið er lønt eftit hesum sáttmála, doyr, meðan tað er í starvi, eigur eftirsitandi hjúnafelagi/samlivari ella børn undir 18 ár, sum tað hevði skyldu til at uppihalda, rætt til løn í mun til uppsagnarfreistina, minst 3 mánaðir.
Eftirsitilønin er tann løn, viðkomandi hevði. Lønin í mánaðinum, tá starvsfólkið doyði, verður ikki roknað uppí eftirsitilønina.
§16. Úr starvi
Stk. 1. uppsøgn
Víst verður til álitismannaskipanina §6 stk. 4.
Í sambandi við uppsagnir og uppsagnarfreistir er Løgtingslóg nr. 13 frá 20 mars 1958 við seinni broytingum galdandi. Tó kann uppsøgn ikki verða givin sambært §5, 2. Stk. í somu lóg.
Galdandi fyri peningastovnarnar:
Tá skrivlig ávarin verður givin, verður avrit sent til álitisfólkið. Ávaringin skal innihalda eina frágreiðing av teim viðurskiftum, sum ávaringin er grundað á, og eina ávísing av teim krøvum, starvsfólkiå skal lúka fyri at fylgja ávaringini.
Starvsfólkið skal kvitta fyri móttøku av ávaringini, og hevur rætt til skrivlilga at gera viðmerkingar innan 7 dagar.
Galdandi fyri tryggingarfeløgini:
Um so er, at starvsfólk eftir leiðslunar meting ikki røkir tænastuskyldur sínar, eigur starvsfólkið í fyrstu syftu at fáa eina munnliga ávaring. Tá ávaring verður kunngjørd, skal álitisfólkið á staðnum vera hjástatt.
Eftir hesa munnligu ávaring hevur viðkomandi rætt til at fáa at vita orsøkina til ávaringina og fær frá tí tíðarskeiði eina freist, sum avtalað millum starvsfólkið, álitisfólkið og viðkomandi starvspláss, áðrenn ein skrivlig ávaring kann verða givin viðkomandi við nágreiniligari grundgeving.
Tá skrivlig ávaring verður givin, verður avrit sent til álitisfólkið. Ávaringin skal innihalda eina frágreiðing av teimum viðurskiftum, sum ávaringin er grundað á, og eina ávísing av teimum krøvum, starvsfólkið skal lúka fyri at fylgja ávaringini. Starvsfólkið skal kvitta fyti móttøku av ávaringini, og hevur rætt til skrivlliga at gera viðmerkingar innan 7 dagar.
Er talan um hópuppsagnir, tað vil siga 10% av starvsfólkahópinum ella fleiri, tó í minsta lagi 3 fólk har 10% er færri enn 3, hevur fyritøkan skyldu til at kunna YTF um hetta. Er talan um 10 ella fleiri starvsfólk, skal YTF altíð kunnast um hetta.
YTF kann tá, eftir egnum ynski, samráðast um hetta við leiðsluna, áðrenn uppsagnirnar fara fram. Fyritøkan hevur skyldu til at útseta avgerð sína um uppsagnir í upp til fýra v ikur, eftir at felagið hevur fingið kunningina.
Tá starvsfólk verða søgd úr starvi, og hetta ikki er grundað á teirra egnu viðurskifti, skal viðgerð fara fram millum YTF og leiðsluna um tiltøk/átøk fyri at tryggja, at starvsfólkið fær bestu møguleikar fyri framtíðarstarvi aðrastaðni.
Omanfyri standandi er ikki galdandi, um starvsfólk hevur framt grovt misbrot í tænastuni.
Áðrenn uppsøgn uttan umsókn verður givin, skal arbeiðsgevarin fyrst senda felagnum fráboðan.
Uppsøgd starvsfólk eiga fulla løn í uppsagnartíðini.
Arbeiðsgevarin kann, eftir umstøðunum, sleppa uppsøgdum starvsfólki undan at møta til arbeiðis.
Stk. 2. Fráfaringarendurgjald
Starvsfólk í aldrinum 40 til pensjónsaldur, sum verða søgd úr starvi og hava verið í starvi í fyritøkuni uttan steðg í 12 ár, fáa serstakt endurgjald soleiðis:
Fylt 40 ár: 1 mánaðarløn
Yvir 45 ár: 2 mánaðarlønir
Yvir 50 ár: 4 mánaðarlønir
Yvir 55 ár: 5 mánaðarlønir.
Galdandi fyri peningastovnarnar:
Fráfaringarendurgjald verður eisini útgoldið starvsfólki, sum hevur havt minst 2 setanarskeið í fyritøkuni, har tey síðstu tilsamans eru minst 12 ár og núverandi setanarskeið er minst 6 ár.
Verður starvsfólkið uppsagt, sum er sett niður í løn innanfyri seinastu 6 mánaðarnar, skal ein møgulig fráfaringarsamsýning roknast av lønini áðrenn lønarlækkingina.
Endurgjaldið er eftirlønargevandi.
Stk. 3. Lønarlækking / Bygnaðarbroytingar
Um arbeiðsgevarin gevur starvsfólki í boði annað/broytt starv enn tað, viðkomandi røkir, og starvsfólkið ber seg undan, má hetta ongantíð tulkast sum uppsøgn frá starvsfólkinum.
Tekur starvsfólkið av øðrum starvi, varðveitir tað uppsagnarfreistina og starvsaldurin frá fyrra starvinum í tí nýggja starvinum.
Tekur starvsfólkið av øðrum lægri starvi, varðveitir starvsfólkið fráfaringarendurgjaldsupphæddina roknað út frá tí fyrra starvinum, við teimum hækkingum starvið verður fyri, um starvsfólkið verður sagt úr starvi innan 6 mánaðir aftaná skiftið.
Galdandi fyri tryggingarfeløgini
Eingin kann verða settur niður í løn, lønarlækking kemur ikki fyri.
Stk. 4. Uppsøgn av álitisfólki
Víst verður til álitisfólkaavtaluna.
§17. Gildiskoma og endi sáttmálans
Hesin sáttmáli kemur í gildi tann 1. mai 2017
Sáttmálin kann sigast upp við 4 mánaða fráboðan at fara úr gildi til ein 1. mai, tó í fyrsta lagi at fara
úr gildi 1. mai 2019.
Tórshavn tann 2. mai 2017
Fyri Føroya Arbeiðsgevarafelag Fyri YTF
Marita Rasmussen, samráðingarleiðari Fróði Danielsen, formaður
2. Kapittul: Lønir og flokkingar
2a. Lønir og flokkingar av peningastovnunum
Stk. 1 Ávísing av løn
Lønin fyri ymsu bólkarnar verður ásett eftir niðanfyri nevndu reglum.
Lønin verður forútgoldin í seinasta lagi síðsta arbeiðsdag í undanfarna mánaði.
Avloysarar verða løntir afturút hvønn mánað, og lønin verður ávíst í seinasta lagi síðsta dag í mánaðinum.
Stk. 2 Tímaløn
Tímalønin verður roknað soleiðis:
Mánaðarløn * 12 .
52 * vikuarbeiðstíð
Stk. 3 Næmingar
Fyri næmingar verður lønin soleiðis:
1. mai 2017:
1. árið Kr. 163.554 um árið Kr. 13.630 um mánaðin
2. árið Kr. 181.726 um árið Kr. 15.103 um mánaðin
1.mai 2018
1. árið Kr. 167.316 um árið Kr. 13.943 um mánaðin
2. árið Kr. 185.906 um árið Kr. 15.450 um mánaðin
Lønin verður javnað við teimum vanligum sáttmálajavningunum. Starvsaldursviðbót verður latin ársdagin fyri starvssetan næmingsins.
Kann ein næmingur ikki fara til próvtøku fyrr enn eftir, at næmingatíðin er lokin, verður hann tó fluttur upp í 1. lønarflokk, tá ið næmingatíðin er lokin. Treyt fyri at verða verandi í hesum lønarflokki er, at próvtøkan verður staðin til vanliga tíð. Um próvtøka frá Fíggjarskúlanum ikki verður staðin, verður viðkomandi starvsfólk lønt í skrivstovuassistentalønarflokki 1.
Stk. 4 Fyribils sett og avloysarar
Fyribils sett starvsfólk og avloysarar verða teir fyrstu 3 mánaðirnir løntir minst ájavnt við ”Skrivstovuassistentalønarflokki I” ár 1, tó starvsfólk við sparikassa- ella bankaútbúgving minst ájavnt við ”1. lønarflokki: Sparikassaassistentar” ár 3.
Tá ið 3 mánaðir eru farnir, verður starvsfólkið fevnt av ásetingunum í sáttmálanum undantikið ásetingunum um eftirløn, sum ikki taka við fyrr enn starvsfólkið hevur verið í starvi í 12 mánaðir, smb. grein 5 í sáttmálanum.
Stk. 5 Sparikassaassistentar – 1. lønarflokkur
Starvsfólk, ið hava lokið peningastovnsútbúgving, verða sett í lønarflokk 1, ár 3.
Stk. 6 Sparikassaassistentar - 2. lønarflokkur
Við setan í 2. lønarflokk kann, um so er, at 2 ella fleiri stig eru veitt sambært stk. 10, verður sæð burtur frá seinast vunna stigi.
Lønarflokkingin verður henda:
Stk. 7 Skrivstovuassistentaflokkur 1
Upp í starvsaldurin verður talt undanfarið skrivstovuyrki – íroknað útbúgving á handilsdagskúla upp í 2 ár – rundað uppeftir til heilt tal av mánaðum. Aldursviðbót í starvi í sparikassa ella banka skal tó altíð verða tald við.
Skrivstovuassistentar kunnu fáa bjóðað at taka Fíggjarskúlan. Eftir at hava lokið peningastovnsútbúgving, verður avvarðandi skrivstovuassistentur settur í 1. lønarflokk sambært. stk. 12.
Stk. 8 Skrivstovuassistentaflokkur 2
Skal skrivstovuassistentur lønast eftir hesum lønarflokki frá setanardegnum, verður lønin á tí lønarstigi, ið liggur beint oman fyri ta løn, hann hevði fingið, um hann/hon varð lønt/ur eftir skrivstovuassistentarflokki I.
Skrivstovuassistentar kunnu fáa bjóða at taka Fíggjarskúlan. Eftir at hava lokið peningastovnsútbúgving, verður avvarðandi skrivstovuassistentur settur í 1. lønarflokk sambært. stk. 12.
Stk. 9 Umsjónarmenn
Undanfarin og viðkomandi størv eftir 20 ára aldur verða tald upp í starvsaldurin, tó við í mesta lagi 6 árum. Verður starsbúni kravdur, skal sparikassin gjalda hann.
Stk. 10 Útbúgvingarískoyti
Tey starvsfólk, sum hava lokið Akademisk Finansiel Uddannelse (AFR) og HD, fáa eitt árligt eftirlønargevandi ískoyti (fyrr nevndar: SVK, Bankaskúla2, Finansdiplom, Finansiel Videreuddannelse, Akademiútbúgving í fíggjarligari ráðgeving og HD), stórt kr. 14.979 pr. 01.05.2015 og kr. 15.316 pr. 01.05.2016. Ískoytið skal verða útgoldið 1. í komandi mánað eftir útbúgvingina og skal verða latið afturat mánaðarlønini við 1/12 hvørja ferð.
Starvsfólk, sum hava lokið merkonomútbúgving innan 1. maj 2001 ella eru tilmeldaði merkonomútbúgvingina pr. 1. maj 2001, og sum ikki koma undir útbúgvingarískoytið omanfyri, fáa eisini útbúgvingarískoyti, stórt kr. 13.850 pr 01.05.2015 og kr. 14.161 pr 01.05.2016, eftir lokna útbúgving. Tó skal útbúgvingin verða liðug í seinasta lagi 1. august 2006Hetta er galdandi fyri starvsfólk í 1., 2. og 3. lønarflokki.
Upphæddirnar verða javnaðar sambært árligu lønarhækkingunum.
Stk. 11 Persónsviðbøtur
Afturat endaløn kunnu, eftir arbeiðsgevarans avgerð, veitast eftirlønargevandi persónsviðbøtur upp til hesar árligu upphæddir:
Stk. 12 Persónligar viðbøtur, ið ikki geva eftirløn
Eftir avgerð arbeiðsgevarans kunnu persónligar viðbøtur, ið ikki geva eftirløn, verða veittar starvsfólki, ið leggja serligt avrik úr hondum í upp til 2 ár, og eisini í teimum førum, tá ið starvsfólkið røkir hægri starv í upp til 1 ár.
Tílíkar viðbøtur kunnu verða útgoldnar í einum ella verða lagdar afturat mánðarlønini.
Stk. 13 Skipan í lønarflokkar & stighækkan
Eik Banki/sparikassin tekur sjálvur avgerð um, í hvønn lønarflokk starvsfólkini skulu skipast.
Stighækkanir umframt starvsaldurshækkanir kunnu fara fram.
Stk. 14 Starvsaldur
Starvsaldursviðbót verður latin ársdagin fyri starvssetan, tó aftaná framflyting, ársdagin fyri framflytingina.
Við starvsaldur er at skilja tað tíðarskeið, starvsfólk samanlagt hevur arbeitt innan starvsøkið. Starvsaldurin verður roknaður soleiðis, at undanfarin størv innan við¬komandi starvsøkið verða tald upp í starvsaldurin við at runda starvstíðina upp til heilt mánaðartal.
Stk. 15 Lønarflokkingarreglur við framflutningi
Við framflutning til hægri lønarflokk - tó ikki tá talan er um framflutning frá 1. til 2. lønarflokk, sambært stk. 3, galda hesar reglur:
Lønarhækkanin skal svara til minst 2 tær seinastu starvsaldursviðbøturnar. Fellur framflutningurin saman við tí degi sum starvsaldurshækkan annars skuldi farið fram, verður viðbótin hendan dagin roknað sum seinast veitta starvsaldursviðbótin.
Lønarhækkanin verður annars roknað við teimum lønum sum grundarlag, sum galda, tá ið framflutningurin fer fram, tá ið sæð verður burtur frá viðbótum, ið verða latnar sambært stk. 9.
Verður lønin hækkað við 2 ella fleiri stigum sambært stk. 10, kann harumframt verða sæð burtur frá seinast innvunna lønarstignum. Lønin verður tá ásett á tí lønarstigi, ið liggur beint oman fyri í tí nýggja lønarflokkinum, tó ikki hægri enn endaløn í hesum lønarflokki.
2c Løn og flokkingar tryggingarfeløgini
§ 1. Lønarviðurskifti
Stk. 1. Løn
Lønin fyri ymsu bólkarnar verður ásett eftir niðanfyri nevndu reglum.
Lønin verður forútgoldin tann 25. í hvørjum mánaði.
Bert næmingar, fólk í royndartíð og fyribilssett kunna verða afturútgoldin 25. í mánaðinum.
Stk. 2. Tímaløn
Tímalønin verður roknað soleiðis:
Mánaðarløn x 12
52 x 35 (Hetta svarar til 1820 tímar um árið)
Stk. 3. Flokking
A. Felags
Øll starvsfólk á Tryggingarfeløgunum verða sett í ein lønarflokk og á eitt lønarstig, sum tilskilað niðanfyri. Vanliga verða starvsfólk uttan heimildir sett á 1. lønarstig í lønarflokkinum, og starvsaldurshækkingin, sum fer fram á hvørjum ári á ársdegnum fyri setanina í lønarskipanina, heldur fram til ein er á endastigi.
B. Skrivstovufólk, telefonavgreiðsla og hjálparfólk - Lønarbólkur 1 og 2
Skrivstovufólk - tað er fólk, sum er fylt 17 ár, men ikki hava skrivstovuútbúgving -, og hjálparfólk verða sett í lønarbólk 1 og í minsta lagi í lønarflokk 10.
Telefonavgreiðslufólk verða sett í lønarbólk 2 og í minsta lagi lønarflokk 14 stig 20.
C. Skrivstovuassistentar - Lønarbólkur 2 og 3
Við skrivstovuassistent er at skilja starvsfólk, sum hava staðið lærutíðina samb. næmingalógini ella fingið annað lærubræv, t.d. frá fíggjarstovni, fyri lærutíð, sum ikki má vera styttri enn 2 ár.
Hesir skrivstovuassistentar verða settir í lønarbólk 2 og 3 og í minsta lagi í lønarflokk 14 á 14. stigi.
Skrivstovuassistentar, sum hava víðari ástøðiliga útbúgving verða - um so er, at starvsøkið krevur tílíka útbúgving - lønt í minsta lagi sum starvsfólk undir G.
D. Næmingar
Næmingur, sum verður tikin í læru innan skrivstovu- og tryggingaryrkið, verður løntur í lutfalli av byrjunarlønini fyri tryggingarassistentar á henda hátt :
Stighækkingin fer fram á ársdegnum fyri næmingasetanina.
Viðv. Næmingaútbúgvingini verður víst til § 10 í “Starvsavtala”.
E. Tryggingarassistentar / Fíggjaratstøðingar- Lønarbólkur 2 og 3
Við tryggingarassistentar/fíggaratstøðingar er at skilja fólk, sum hava staðið næmingatíðina, sambært § 10 í Starvsavtaluni og fyri tryggingarnæmingar tikið prógv sum samsvarar støði 3
í útbúgvingarskipanini hjá Tryggingarakedemi´num. Hesi verða sett í lønarbólk 2 og 3 og í minsta lagi í lønarflokk 16 á 20. Stigi.
Tryggingarassistentar, sum hava luttikið á og staðið tey modul á niveau 4 ella 5, sum arbeiðsgevarin metir eru neyðug fyri at røkja teirra starv, verða settir ein lønarflokk hægri enn tann flokk, viðkomandi var í, tá lønarhækking fór fram og við sama lønaraldri.
F. Skrivarar - Lønarbólkur 3 og 4
Við skrivarar er at skilja:
• stjórnarskrivarar
sum verða settir í lønarbólk 4 og í minsta lagi lønarflokk 31 og stig 48.
• Deildarskrivarar,
sum verða settir í lønarbólk 3 og í minsta lagi lønarflokk 27 og stig 44.
G. Fulltrúar - Lønarbólkur 3
Fulltrúar verða løntir í lønarbólki 3 og í minsta lagi í lønarflokki 23, stig 40.
Ein fulltrúi er starvsfólk, sum uttan at vera leiðari hevur víðari heimildir at virka undir enn ein skrivstovu-ella/tryggingarassistentur. Talan kann verða heimildir bæði av fíggjarligum og fyrisitingarligum slag.
H. Dagligir leiðarar - Lønarbólkur 4
Dagligur leiðari verður løntur í lønarbólki 4 og í minsta lagi í lønarflokki 31, stig 48.
I. Deildarleiðarar
Deildarleiðari verða løntir í lønarbólki 4 og í minsta lagi í lønarflokki 49, stig 66.
J. Sýns- og metingarmenn - Lønarbólkur 3 og 4
- Bilsýns- og metingarmenn
- Bygningssýns- og metingarmenn
- Skipasýns- og metingarmenn
- Aling
Fyri sýnsmenn, har útbúgvingarkrøv verða sett, verður lønin í minsta lagi at samsvara lønini fyri samsvarandi útbúgving á privata marknaðinum, t. v. s., verður søkt eftir maskinmeistara, verkfrøðingi, byggifrøðingi ella líknandi, verður lønin í avvarðandi sáttmála yvirførd til nærmasta lønarstøði í lønarsáttmála millum tryggingarfelagið og Yrkisfelagið Trygdina.
Sýns- og metingarmenn verða løntir í lønarbólki 3 og 4 og í minsta lagi í lønarflokki 23, stig 40.
Serstøk avtala verður gjørd við sýns- og metingarmenn um samsýning fyri at vera tøkur.
K. Tryggingarráðgevarar
Hesi lønast í minsta lagi í lønarbólki 2, flokki 13, stig 23.
Tryggingarráðgevarar kunnu bert vera persónar, ið hava staðið prógv sum exam. ráðgevar á tryggingarháskúlanum.
Persónar, sum við gildiskomu av hesum sáttmála ikki eru exam. ráðgevar, men sum virka sum ráðgevar/umboð, kunnu eftir umsókn flytast yvir til at vera umfataðir av heitinum tryggingarráðgevi.
Tryggingarráðgevar og umboð verða sett eftir serligum sáttmála fyri hvørt tryggingarfelag sær.
Verða tey, ið nevnd eru undir L, og tryggingarfelagið ikki samd um skipan av sáttmála, verður Yrkisfelagið Trygdin partur í samráðingunum.
L. Húsavørðar
Húsavørður verður settur eftir serligum sáttmála fyri hvørt tryggingarfelag sær. Tó skal hesin lønast í minsta lagi í lønarbólki 2, lønarflokki 16, stig 17.
M. KT- starvsfólk – Lønarbólkur 3-4
KT-starvsfólk verða lønt samsvarandi krøvum til starvið og annars í mun til útbúgving og royndir.
3. Avtala millum FAG og YTF um álitisfólk
§ 1. Val av álitisfólki
Stk. 1 Limir í YTF hava rætt til at velja álitisfólk sambært niðanfyri nevndu reglum.
Stk. 2 Vald verða 8 álitisfólk í TF Holding samtakinum uttan Eik, 2 fyri tryggingarfelagið LÍV, 8 fyri Eik Banka, 2 fyri Norðoya Sparikassa, 1 fyri Suðuroyar Sparikassa
§ 2. Valbæri
Álitisfólkini skulu veljast millum starvsfólk við royndum og innliti í viðurskiftum hjá fyritøkunum.
Bert starvsfólk í føstum starvi kunnu veljast til álitisfólk. Royndarsett starvsfólk, starvsfólk í tíðaravmarkaðum starvi ella starvsfólk í uppsøgdum starvi, kunnu ikki veljast til álitisfólk. Valbærið heldur uppat, tá uppsøgnin fer fram. Næmingar kunnu ikki veljast til álitisfólk.
§ 3. Valtíð
Stk. 1 Regluligt val av álitisfólki verður hildið annað hvørt ár (ólíka árstal) í
november mánaði at taka við 1. januar árið eftir. Afturval kann fara fram.
§ 4. Mannagongd í sambandi við val
Stk. 1 Val sambært § 3 verður fyriskipað av YTF. Álitisfólk eru vard frá tí løtu, úrslitið av valinum fyriliggur, og fyritøkan er skrivliga kunnað um úrslitið.
Stk. 2 Í fráboðanini sambært stk. 1 skal standa dagfesting, tá valið fór fram, navn og starvsheiti hjá valda.
Stk. 3 Møguligt mótmæli móti valinum skal vera “YTF” í hendi í seinasta lagi 4 vikur eftir móttøku av skrivligu fráboðanini um úrslitið av valinum. Er ósemja, verður málið lagt fyri fasta gerðarrættin.
§ 5. Val av felagsálitisfólki
Stk 1. Eru fleiri enn 4 álitisfólk í eini fyritøku/samtakið velja álitisfólkini sínámillum eitt felagsálitisfólk. Felagsálitisfólkið hevur til uppgávu at samskipa samstarvið millum einstøku álitisfólkini og leiðsluna í fyritøkuni.
Stk 2. Val av felagsálitisfólki fer fram beint eftir at álitisfólkini eru vald, smb. § 4, og freistin fyri at mótmæla, smb. somu §, er farin. Felagsálitisfólkið tekur við 1. januar árið eftir.
§ 6. Virki álitisfólksins
Stk. 1. Álitisfólkið umboðar limirnar og hevur rætt til at leggja fyrispurningar, klagur og tilmæli fyri leiðsluna. Er álitisfólkið ikki nøgt við avgerðina hjá leiðsluni, stendur tað viðkomandi frítt at heita á felagsálitisfólkið um at taka sær av málinum.
Stk. 2. Viðvíkur eitt mál bert einum limi ella einstøkum limum í felagnum, leggur hesin/leggja hesi sjálv málið fyri leiðaran av eindini ella varaleiðaran. Tey hava tó rætt til at heita á álitisfólkið um at gera tað. Leiðslan á fyritøkunum kann altíð seta seg beinleiðis í samband við einstaka limin. Tá limir eru vorðnir kunnaðir um tey viðurskifti, ið hava týdning í málinum, hevur viðkomandi møguleika til at senda boð eftir álitisfólkinum, smb. stk. 1.
Stk. 3. Í sambandi við lækking í løn hjá einum limi, verður álitisfólkið kunnað frammanundan. undantikið eru tó teir limir í eru fevndir av §16 stk. 3.í starvsavtaluni. Kunning verður framd í so góðari tíð – vanliga 7 dagar áðrenn – at álitisfólkið er so væl fyri sum møguligt at røkja áhugamálini hjá limunum
At felagsálitisfólkið ella álitisfólkið luttekur í orðaskiftinum við leiðsluna treytar samtykki frá liminum. Er slík luttøka ikki farin fram, kunnar leiðslan eftirfylgjandi um úrslitið frá orðaskiftinum
Felagsálitisfólkið/álitisfólkið hevur rætt til at kunna YTF um lønarlækkingina
YTF hevur rætt til, um fakrættarliga vegin, at reisa málið, um lønarlækkingin er í stríð við sáttmálan. Um málið bara snýr seg um eina meting av persónliga avrikinum hjá einum limi, kann málið bara reisast við samtykki frá viðkomandi limi.
Stk. 4. Uppsøgn er treytað av, at álitisfólkið er kunnað frammanundan, her verður sæð burtur frá burturvísing. Kunning skal vera latin í so góðari tíð – vanliga7 dagar áðrenn – at álitisfólkið er so væl fyri sum møguligt at røkja áhugamálini hjá limunum. Freistin er treytað av at tilgongdin er væl fyriskipað og fullfíggja yvirlit, sum nágreinar alt, sum skal fara fram, fyriliggur.
§ 7. Samstarv og kunning
Stk. 1 Álitisfólkið skal sum lið millum starvsfólkið og leiðsluna virka fyri røkt og fremjan av friðarligum og góðum samstarvi.
Stk. 2 Tað áliggur álitisfólkinum og leiðsluni sínámillum at kunna hvørt annað um viðurskifti í fyritøkunum, sum verða mett at hava ella fáa týdning fyri arbeiðs- og starvsfólkaviðurskiftini, herímillum kunning um til- og frágongd og flytan av starvsfólki.
Stk. 3 Verður framd broyting, sum kann væntast at hava ella fáa týdning fyri arbeiðsviðurskiftini hjá starvsfólki, skal álitisfólkið kunnast so tíðliga sum gjørligt, og áðrenn tað verður sett í verk, hava møguleika til at seta fram síni sjónarmið.
Stk. 4 Umrøður millum leiðsluna á deildini og álitisfólkið fara fram, tá annar av pørtunum ynskir tað. Sama er galdandi við umrøðum millum leiðslu fyritøksins og felagsálitisfólkið.
Stk. 5. Álitisfólkið skal fremja virki sítt sum talsmaður fyri limirnar við fyriliti fyri áhugamálum limanna og fyritøksins
§ 8. Umstøður fyri arbeiðinum hjá álitisfólki
Stk. 1 Tað arbeiðið, sum álitisfólkið ger í fyritøkunum fyri at fremja virki sítt, kann verða gjørt í arbeiðstíðini, men tó soleiðis, at tað nervar arbeiðið minst møguligt. Um álitisfólkið fer frá arbeiði sínum fyri at røkja skyldur sínar, skal hetta framman undan vera avtalað við leiðaran á staðnum ella varafólk hansara. Fer álitisfólkið frá arbeiði sínum uttan at hava havt møguleika fyri at avtala tað við leiðaran/varafólkið frammanundan, skal henda frávera fráboðast sum skjótast.
Partarnir eru samdir um, at álitisfólk kunnu nýta høli og amboð hjá fyritøkuni
Stk. 2 Til grundútbúgving og eftirútbúgving av álitisfólki, letur fyritøkan frí við løn til luttøku í viðkomandi skeiðvirksemi. Útbúgvingin skal ikki órógva arbeiðsgongdina, og verður gjørd nærri reglugerð hesum viðvíkjandi.
Stk.3 Til fakfelagsarbeiði letur fyritøkan frí við løn upp til 10 arbeiðsdagar árliga til hvørt álitisfólk.
Stk. 4 Í samband við sáttmálasamráðingar fáa álitisfólk frí við løn í tann mun tað er neyðugt
§ 9. Uppsøgn av álitisfólki
Stk. 1. Álitisfólk kunnu ikki verða uppsøgd, uttan at uppsøgnin fyrst hevur verið til viðgerðar ímillum fyritøkuna og YTF. Omanfyri nevnda regla viðvíkjandi uppsøgn av álitisfólkum hevur framhaldandi gildi aftaná, at viðkomandi er givin í hesum álitisstarvi sínum. 18 mánaðir fyri peningarstovnar og 24 mánaðir fyri tryggingarfeløgini.
Stk. 2. Verður álitisfólk sagt úr starvi, skal hetta vera grundað á tvingandi orsøkir.
Metir fyritøkan, at tað er neyðugt at siga viðkomandi úr starvi, skulu samráðingar takast upp um hetta við felagið, áðrenn uppsøgnin fer fram.
Heldur fyritøkan fast við uppsøgnina, verður endurgoldið samb. stk. 3.
Stk. 3 Uppsagnartíð og endurgjald sambært § 16, í Starvsavtaluni og sambært starvsmannalógini skulu tvífaldast, tó minst 6 mánaðir.
§10.
Omanfyri nevndu ásetingar eru eisini galdandi fyri nevndarlimir, trygdarumboð og samstarvsnevndarlimir.
Tó eru trygdarumboð og samstarvsnevndarlimir ikki umfataðir av ásetingini í § 8, stk. 4.
4. Avtalur um samstarvsnevndir
§ l. Inngangur
Stk. 1 Sambært avtalu millum fyritøkuna (navn) og YTF er sett á stovn samstarvsnevnd stytt SN. Har fleiri fyritøkur eru í sama móðurfelag, kann ein høvuðssamstarvsnevnd verða sett á stovn.
Stk 2 Fyri SN skal gerast ein starvsskipan, sum ásetur hvussu SN verður myndað, og hvussu arbeiði í SN verður skipað. Starvsskipanin verður gjørd av samstarvsnevndini og góðkend av YTF. Góðkend starvsskipan verður partur av Starvsfólkahondbókini.
§ 2. Endamál, arbeiði og uppgávur hjá SN
Stk. 1 Endamál
Samstarvsavtalan hevur til endamáls at bøta um kappingarføri og rakstrarúrslit hjá fyritøkuni eins og at fáa arbeiðsgleði millum starvsfólkið og mest møguligan starvstryggleika. Hetta verður gjørt við at viðgera meiningar og uppskot, sum kunnu vera partur av grundarlagnum fyri avgerðunum hjá leiðsluni, og gjøgnum kunning.
Stk. 2 Uppgávur
SN skal vera eitt forum at tosa um:
a) vanlig viðurskifti, sum hava týdning fyri starvs- og starvsfólkaviðurskifti, so sum útbúgving, eftirútbúgving, umskúling, nýtslu av tøkni v.m. eins og grundreglur fyri tilrættaleggjan av hesum,
b) arbeiðsstøðuna í fyritøkuni.
c) broytingar í virksemi, rationaliseringstiltøk og bygnaður/broytingar, sum kunnu hava týdning fyri trivnaðin og tryggleikan hjá starvsfólkinum.
A-bólkurin syrgir fyri, at givin verður ein slík kunning í SN um fíggjarstøðu fyritøkunar at limirnir hava neyðugu fortreytirnar fyri skikkaðir at kunna meta um tey evni, ið verða viðgjørd í SN.
Stk. 3 Arbeiðsháttur
SN skal blandast uppí so tíðliga sum gjørligt, soleiðis at sjónarmiðini hjá B-bólkinum kunnu vera við í avgerðargrundarlagnum hjá leiðsluni.
Partarnir eru samdir um at royna at fáa semju í stóran mun um tey viðurskifti, sum tosað verður um í SN.
Stk. 4 Óviðkomandi fyri SN
SN viðger ikki spurningar, sum viðvíkja stovning, leingjan, uppsøgn, tulking ella tillaging av sáttmálum, ella sum heild spurningar, sum náttúrliga hoyra til arbeiðsøkið hjá YTF.
Somuleiðis fæst SN ikki við spurningar um viðurskifti og umstøður hjá einkultpersónum.
§ 3. Meginregla fyri arbeiðinum hjá SN
A. Upplýsingar til SN
Latið verður SN teir upplýsingar, ið eru neyðugir fyri arbeiðið í SN sambært § 2.
SN hevur skyldu til at viðgera fingnar upplýsingar í trúnaði.
B. Tryggleiki og trivnaður hjá starvsfólki
Tað hevur stóran týdning bæði fyri fyritøkuna og starvsfólkið, at hvør einstakur starvsfelagi kennir seg nøgdan við tað dagliga arbeiðið, og mest møguligan tryggleika í starvinum.
Eitt týdningarmikið ráð fyri at náa hetta mál er, at kunning fer fram so hvørt millum leiðslu og starvsfólk um viðurskifti, ið hava týdning fyri fyritøkuna, starvsfólkið og samstarvið millum leiðsluna og starvsfólk.
Hevur fyritøkan ætlanir um tiltøk, sum hava ávirkan á trivnaðin og tryggleikan hjá starvsfólkinum, skal leiðslan í fyritøkuni so tíðliga sum gjørligt kunna SN um nevndu viðurskifti. Hendan kunning skal umfata endamál, hvussu og í hvønn mun hetta fer fram, eins og eina meting av fylgjunum av tiltøkunum.
Eru ætlanir um bygnaðarbroytingar, ið broyta viðurskiftini hjá starvsfólki, skal hetta viðgerast í SN í góðari tíð áðrenn møguligar broytingar verða framdar.
Hevur YTF grundaðan varhuga av bygnaðarbroytingum, kunnu tey taka málið upp við SN.
C. Tøkni.
Tá tøkni verður innførd ella broytt, er tað uppgávan hjá SN at viðgera tøkniligu og fíggjarligu fylgjurnar og fylgjurnar hetta hevur fyri starvsfólkið. Fyritøkan eigur tí, so tíðliga sum gjørligt, at kunna SN um tey nevndu viðurskiftini. Hendan kunning skal umfata endamál, hvussu og í hvønn mun hetta fer fram, eins og eina meting av fylgjunum av broytingunum.
SN eigur tí at tosa um útbúgving, rokering, umskúling ella annað arbeiði fyri tey starvsfólk, ið verða ávirkað av broytingunum.
D. Uppskot frá starvsfólkinum.
Nevndin metir um og gevur møguligt tilmæli til leiðsluna á fyritøkuni um uppskot, sum eru komin inn frá ella gjøgnum ein lim í SN um betran av arbeiðshættum og arbeiðsviðurskiftum til gagns fyri fyritøkuna og starvsfólkið.
Uppskot frá starvsfólki, sum eru mett at vera hóskandi at viðgera í SN, verða sett fram gjøgnum ein av limunum í SN, fyri at SN kann gera eina meting av, um uppskotið eigur at vinna frama.
§ 4. Útbúgving og frídagar í sambandi við arbeiði í SN
Stk. 1 Fyri at røkja arbeiðið í SN kann vera tørvur á supplerandi útbúgving fyri B-bólkin í nevndini. fyritøkan gevur møguleika fyri, at B-bólkurin kann taka lut í relevantari útbúgving. Avtala hesum viðvíkjandi verður gjørd millum YTF og starvsfelagan, og letur fyritøkan frídagar við løn.
§ 5. Serkøn
Stk. 1 Tá viðurskifti verða viðgjørd, sum krevja eina serstaka bakgrundsvitan, kann SN, um semja er um tað, lata serkønar starvsfelagar, ið ikki eru limir í SN, luttaka á SN fundinum.
§ 6. Útreiðslur
Stk. 1 Fyritøkan rindar útreiðslurnar í samband við virksemi hjá nevndini og letur høli til hetta virksemið.
Dømi um Starvsskipan fyri samstarvsnevndir.
1. Samstarvsnevndin (frameftir kallað “Nevndin”) er myndað av tveimum bólkum:
A-bólkurin: Stjórnin tilnevnir 4 limir. Í minsta lagi ein skal vera úr stjórnini hjá fyritøkuni. Hinir limirnir skulu veljast millum leiðarar í fyritøkunum. Leiðarar niður til og við dagligir leiðarar kunnu veljast í A-bólkin.
B-bólkurin: Øll onnur starvsfólk á lønarlistanum í fyritøkuni velja sínámillum 2 limir og 2 varalimir. Álitisumboðini velja sínámillum 2 limir og 2 varalimir. Valið er fyri 2 ár í senn. Afturval kann verða.
Formaðurin í nevndini er úr A-bólkinum. Næstformaðurin er úr B-bólkinum.
Starvsfólk á Starvsfólkadeildini skipa fyri vali av starvsfólkaumboðum. Valið fer fram ólíka ár í november mánaði, at taka við í januar, samstundis sum álitisumboð verða vald.
2. Nevndin hevur regluligar fundir einaferð hvønn ársfjórðing ikki seinni enn 6. viku í ársfjórðinginum. Fundardagar verða ásettir fyri 1 ár í senn á fyrsta fundi í einum ári.
3. Um tað ikki hevur verið gjørligt at hildið regluligan ársfjórðingsfund, ásetir formaðurin, eftir avtalu við næstformannin, ein nýggjan dag fyri fundin. Hesin nýggi fundur skal verða so skjótt, sum til ber.
4. Fundir útyvir teir regluligu ársfjórðingsfundirnar verða fráboðaðir av formanninum, tá hann heldur hettar verða neyðugt, ella tá minst helvtin av nevndarlimunum ynskja tað.
5. Formaðurin boðar øllum limum skrivliga til fundar. Vanliga skal hetta gerast við einari viku freist.
6. Saman við fundarboðum skal ein fundarskrá, ið formaðurin og næstformaðurin hava avtalað, fylgja við.
7. Formaðurin leiðir fundirnar. Í teimum førum, har formaðurin ikki er til staðar, verður fundurin leiddur av øðrum limi úr A-bólkinum.
8. A- og B-bólkurin velja skrivara í felag. Valið er fyri 2 ár í senn. Afturval kann verða.
Berst skrivaranum frá, verður annar valdur í hansara stað av fundarluttakarunum.
Skrivarin hevur ábyrgdina av gerðabókini hjá nevndini.
9. Fundirnir verða vanliga hildnir í Tórshavn. Nevndin er viðtøkufør, tá í minsta lagi 2/3 av limunum eru til staðar.
10. Eftir fundin verður fundarfrágreiðing skrivað, har tíð, stað, skrá og nøvnini á fundarluttakarunum verða nevnd. Stuttur samandráttur fyri hvørt evni á dagsskránni verður orðaður. Fundarfrágreiðingin verður send limunum innan 7 dagar til viðmerkingar. Viðmerkingar eiga innan freist, ásett av skrivaranum, at vera skrivaranum í hendi. Skrivarin tillagar frágreiðingina samsvarandi viðmerkingunum, og letur formanni og næstformanni hana til góðkenningar og undirskriftar.
Um formaðurin ikki hevur luttikið á fundi, skrivar tann, sum leiddi fundin, undir í hansara stað. Um næstformaðurin ikki hevur luttikið á fundi, ger hann av, hvør skal undirskriva vegna seg.
Fundarfrágreiðingin verður goymd í gerðabókini.
11. Nevndin hevur ábyrgdina av, at starvsfólkini í fyritøkunum verða kunnað um tað arbeiði hjá nevndini, ið ikki verður viðgjørt í trúnaði.
Kunningin eigur at verða løgd á atkomuligum stað so skjótt sum fundarfrágreiðingin er undirskrivað.
12. Nevndarlimunum er áløgd tagnarskylda – eisini eftir at teir eru farnir úr samstarvsnevndini – um upplýsingar, sum teir hava fingið í trúnaði.
5. Protokollat um eldrapolitik
Protokollat um eldrapolitikk: Partarnir eru samdir um, at ein virkin eldrapolitikkur er til frama fyri bæði fyritøku og starvsfólk. Tað áliggur leiðslunum í fyritøkunum, sum henda semja viðvíkur, at arbeiða fyri at fáa eldrapolitikk innførdan á arbeiðsplássum, har hetta ikki longu er galdandi.
Endamálið við einum eldrapolitikki er at geva hesum starvsbólki serligan ans, veita teimum møguleikar og tilboð, sum eru í tráð við teirra lívs- og yrkisstøðu og støðuna hjá fyritøkuni.
Sum meginregla merkir hetta, at fyritøkan setur orku av til at kanna hvønn tørv og hvørji ynski, hesin starvsbólkur hevur, og viðger í hvønn mun fyritøkan kann ganga hesum ynskjum og tørvi á møti.
Hetta kann gerast við at bjóða eldrasamrøður til starvsfólk eftir ávísan aldur. Ein eldrapolitikkur kann innihalda nøkur heilt ítøkilig tilboð viðvíkjandi niðursettari arbeiðstíð, feriudøgum e.o. fyri starvsfólk, sum eru 60 ár og eldri.
6. Protokollat um ambæting av sjálvtøkum og serlig boðsending
Ambæting av sjálvtøkum
Samsýningin fyri tilkall er kr. 400,- fyri hvørja ferð, um vitjanin ikki er longri enn 1 tími.
Er tørvur á service, sum tekur meira enn 1 tíma, verður hvør eftirfylgjandi byrjaður tími samsýndur við kr. 200,-.
Samsýnt verður fyri ta tíð, sum starvsfólkið er burtur frá sínum bústaði.
Útreiðslur til ferðing verða bara samsýndar, um tað er meira enn 5 km millum bústað og sjálvtøku, og tá verða rindaðir kilometurpengar eftir galdandi takstum fyri allan teinin.
Við hesum dettur skjal um protokollat um ambæting av sjálvtøkum burtur.
Serlig boðsending:
Fyri serliga boðsending uttanfyri vanliga arbeiðstíð í sambandi við ávaringarkall og aðrar tekninskar innleggingar, døgnboks, o.t. verður avroknað eftir reglum fyri yvirarbeiði/frígongu sambært § 3. Avroknað verður fyri í minsta lagi 2 tímar, ferðing íroknað, men í mesta lagi frá tí at starvsfólkið varð boðsent til ta løtu, tá ið vanligur arbeiðsdagur hjá avvarðandi byrjar. Ferðaútreiðslur verða goldnar eftir rokning.
7. Protokollat um hugtøk, ið partarnir nýta í sáttmálasamráðingum
Hetta protokollat hevur til endamáls, at forða fyri misskiljingum og ymiskum tul¬kin¬gum av sáttmálanum. Í orðalista niðanfyri verða hugtøk, ið partarnir nýta í sátt¬mála¬num, lýst annahvørt við í dømum ella frágreiðing at lýsa í hvørji merking hugtakið verður nýtt, ella við at lýsa merkingina av hugtakinum við tilsvarandi orði á frem¬man¬dum máli.
Orðalisti :
Bruttoløn: løn, soleiðis sum henda er ásett í lønartalvuni, eisini nevnd skalaløn. Bruttolønin er lønin, áðrenn eitt nú egið eftirlønargjald er frádrigið, og áðrenn partur arbeiðsgevarans er lagdur afturat.
Frígonga: frítíð, sum verður hildin í arbeiðstíðini, vanliga sum samsýning fyri yvirtíðararbeiði. Frígonga telur ikki sum vanlig frítíð (summarfrí v.m.). Eisini nevnt avspáking.
Meirarbeiði: arbeiði uttanfyri vanliga arbeiðstíð, ið ikki verður roknað ella samsýnt sum yvirtíð.
Starvsaldursviðbót: Anciennitetsískoyti
Viktíð: flextíð.
8. Høvuðsavtala millum Føroya Arbeiðsgevarafelag og YTF
§1
Henda høvuðsavtalan hevur gildi fyri limir í YTF hvørs lønar- og setanarviðurskifti eru ásett í sáttmálanum millum Føroya Arbeiðsgevarafelag og YTF.
§2
Rætturin hjá Tryggingarfelagnum Føroyar, LÍV Holding, Eik Banka, Norðoya Sparikassa, Suðuroyar Sparikassa og P/F Elektron at leiða og býta arbeiðið út verður framdur eftir sakligum leiðreglum – herundir við neyðugum atliti til áhugamálini hjá starvsfólkunum – og annars í samsvari við tær til eina og hvørja tíð galdandi lógir og tær millum partarnar inngingnu avtalur og sáttmálar .
§3
Partarnir viðurkenna, at tað stendur starvfólkunum frítt at vera limir í felagi og at luttaka í arbeiði felagsins eftir teimum til eina og hvørja tíð galdandi reglum í sáttmálunum og avtalunum.
§4
Kollektivir sáttmálar um lønar- og setanarviðurskifti fyri starvsfólk í fyritøkunum nevndar í §2 kunnu bara gerast millum Føroya Arbeiðsgevarafelag og YTF.
§5
Í tí tíðarskeiði, sáttmálin er galdandi, kann arbeiðssteðgur ikki setast í verk. Við arbeiðssteðg er at skilja verkbann, verkfall, blokada og boykott og eisini skipað avfólkan av fyritøkunum nevndar í §2 ella pørtum av nevndu fyritøkum. Í sama mun sum higartil kann samhugaarbeiðssteðgur setast í verk.
§6
Tá ein sáttmáli um lønar- og setanarviðurskifti er uppsagdur, skal beinanvegin farast undir samráðingar um nýggjan sáttmála. Er semja ikki fingin í lag - tann dag sáttmálin fer úr gildi- um nýggjan sáttmála at koma í gildi samstundis sum higartil galdandi sáttmálin fer úr gildi, skulu ásetingarnar í sáttmálanum, sum fór úr gildi, framvegis fylgjast, til nýggjur sáttmáli er samtyktur og settur í gildi, ella arbeiðsstegður er settur í verk sambært ásetingunum í § 7.
§7
Stk. 1. Føroya Arbeiðsgevarafelag og YTF viðurkenna rættin hjá hvørjum øðrum til at ordra arbeiðssteðg sambært ásetingunum í stk. 2 - 4.
Stk. 2. Arbeiðssteðgur av eini hvørji orsøk ella í ein hvønn mun kann bara verða ordraður eftir at verða viðtikin á einum til hetta endamál lógliga innkallaðum fundi í Føroya Arbeiðsgevarafelag ella í YTF samsvarandi viðtøkum felagsins.
Stk. 3. Ætlanir um ein slíkan fund, sum nevndur í stk. 2, um uppskot um arbeiðssteðg, skulu fráboðast hinum partinum í seinasta lagi 1 mánað, áðrenn arbeiðssteðgurin eftir ætlan verður settur í verk. Fráboðanin um avgerðina frá fundinum skal latast í seinasta lagi 14 dagar, innan møguligur arbeiðssteðgur verður settur í verk. Hendan fráboðan skal so innihalda nærri upplýsingar um arbeiðssteðgin.
Stk. 4. Fráboðan sambært stk. 3, 1. og 2. punkt skal vera skrivlig – møguliga um telefax ella elektroniskt samskifti – og skal, um hon verður fráboðað tann dagin freistin er, vera hinum partinum í hendi innan kl. 12.00. Ætlar hin parturin eftir hetta at geva fráboðan um arbeiðssteðg sama dag at verða settur í verk samstundis, skal slík fráboðan vera tí fyrra partinum í hendi innan kl. 24.00 sama dag. Fráboðan kann ikki latast leygardagar, sunnudagar, halgidagar og frídagar sambært sáttmála.
Stk. 5. Tá ósemjan er av, fer starvsfólkið til arbeiðis aftur á tí staði, viðkomandi starvaðist beint áðrenn ósemjan byrjaði, og tað áliggur báðum pørtum at viðvirka til at fáa vanlig og friðarlig arbeiðsviðurskifti aftur.
§8
Skt 1. Ordraður arbeiðssteðgur sambært § 7 kann fevna um starvsfólk fevnd av hesi høvuðsavtalu, tó ikki starvsfólk sum eru, deildarleiðarar/tænastuábyrgdarar.
Stk. 2. Fylgjandi tal av starvsfólki kann krevjast at vera hildin uttan fyri luttøku í einum arbeiðssteðgi:
a) Tryggingarfelagið Føroyar: 5 starvsfólk og harafturat 2 sýnsmenn
b) LÍV Holding: 1 starvsfólk
c) Eik Banki: 12 starvsfólk
d) Norðoya Sparikassi: 2 starvsfólk
e) Suðuroyar Sparikassi: 1 starvsfólk
f) P/F Elektron: 6 starvsfólk
Treytin er, at:
Starvsfólk, sum sambært hesi grein vera hildin uttan fyri luttøku í einum arbeiðssteðgi, kunnu bert ordrast til neyðugt arbeiði fyri:
- at varðveita ella bjarga skaddar lutir
- at minka um vandan fyri at skaðin gerst størri
- bráðneyðugt at fyribyrgja skaða
- at varðveita útbúnað og skipanir
- at røkja vaktarhald fyri bráðneyðugar dagliga funktiónir, t.d. clearing, back-office og likviditetsrapportering.
- fyri Elektron at tryggja raksturin og ikki menning, nýuppsetingar, broytingar, fyrispurningar, útskriving og pakking.
Onnur undantøk kunnu verða givin, um Føroya Arbeiðsgevarafelag og YTF eru samd um hetta.
Umboð fyri YTF sleppa undir arbeiðssteðgi inn á Elektron at hava samrøður við tey starvsfólk, sum sambært stk. 2 f) eru til arbeiðis.
§ 9
Geva samráðingarnar um nýggjan sáttmála einki úrslit, eru partarnir samdir um, at spurningurin skal viðgerast eftir reglunum hjá "Semingsstovninum", sb. lóg nr. 39 frá 13. mai 2013 við seinni broytingum. Partarnir vátta, at teir ætla at halda reglurnar í nevndu lóg.
§ 10
Stk. 1. Tulking av:
- hesi høvuðsavtalu millum Føroya Arbeiðsgevarafelag og YTF
- sáttmálum viðvíkjandi lønar- og arbeiðsviðurskiftum avtalaðir millum Føroya Arbeiðsgevarafelag og YTF,
- øðrum sáttmálum/avtalum millum Føroya Arbeiðsgevarafelag og YTF,
kann av báðum pørtum - eftir samráðingar uttan úrslit - leggjast fyri Fasta Gerðarrætt, sí eisini §11.
§ 11
Stk. 1. Gerðarrætturin kann døma tann ella tey, ið hava luttikið í sáttmálastríðnum, eina bót, sum skal ognast klagaranum. Er sáttmálabrotið um ikki at hava goldið eina skylduga peningaupphædd, kann dómurin í staðin fyri bót vera rindan av hesi peningaupphædd. Um annað ikki er viðtikið frammanundan, kann einum felag sum so bara vera álagt rættarlig ábyrgd, um tað hevur luttikið virkið í klagaða málinum.
Stk. 2. Bótin verður ásett við fyriliti fyri øllum viðurskiftunum í málinum, herundir fíggjarorku partanna, og við hóskandi fyriliti fyri í hvønn mun avtalu- ella sáttmálabrotið hevur verið fyrigeviligt frá avtalu- ella sáttmálabrótarans síðu. Tá mett verður um arbeiðssteðg, sum er í stríð við sáttmálan, skal fyrilit takast fyri, um tað frá mótpartsins síðu fyriliggja viðurskifti av slíkum slag, at arbeiðssteðgurin verður hildin at vera rímilig reaktión. Bótin kann annars fella heilt burtur, um linnandi umstøður eru, og skal fella burtur, um atburður í stríð við sáttmálan frá mótpartsins síðu verður mettur at geva rímiliga orsøk til arbeiðssteðgin. Harafturat skal bótin fella burtur, um tað verður prógvað, at ein arbeiðssteðgur er elvdur av trivnaðar orsøkum, sum mótparturin hevur ábyrgdina av. Bót kann ikki verða áløgd teimum luttakarum í einum arbeiðssteðgi, sum hava tikið upp aftur arbeiðið, áðrenn felagsfundur hevur verið hildin, ella hava fylgt einum tilmæli frá hesum fundi um beinanvegin at fara aftur til arbeiðis, uttan so at tað verður prógvað, at eingin rímilig orsøk er til arbeiðssteðgin, ella hesin verður hildin at vera liður í eini skipaðari atgerð.
§ 12
Stk. 1. Henda høvuðsavtala kemur í gildi tann 1. november 2016, og er galdandi, til hon við 6 mánaða fráboðan verður uppsøgd av einum av pørtunum at fara úr gildi, tá ein oktober mánaði endar, tó í fyrsta lagi at fara úr gildi tann 31. oktober 2018.
Stk. 2. Tann av pørtunum, sum hevur ynski um broytingar í høvuðsavtaluni, skal 6 mánaðir innan uppsøgnina boða hinum partinum frá, soleiðis at samráðingar verða tiknar upp við tí endamáli, at fáa semju og harvið sleppa undan uppsøgn av høvuðsavtaluni.
Stk. 3. Eru samráðingar um endurnýggjan av høvuðsavtaluni eftir uppsøgn av hesari ikki lidnar innan hon fer úr gildi, er høvuðsavtalan framvegis galdandi, inntil tann galdandi kollektivi sáttmálin millum partarnar er avloystur av einum nýggjum.
Tórshavn, tann 15. juni 2016
Vegna YTF: Vegna Føroya Arbeiðsgevarafelag:


c: text/html

text:
Myndarøð: Føroyskt grønmeti til sølu í Klaksvík og Gøtu í dag
Á Miðstovugarðinum á Sandi framleiða og selja tey mjólk, neytakjøt, seyðakjøt, eplir, røtur, umframt ymiskt grønmeti. Í dag kundu tey í Klaksvík og Gøtu keypa grønmeti av Miðstovugarði.
Frá kl. 11.00 til 14.00 vóru Jóannes og Anna við Magnstøðina í Klaksvík við nýupptiknum grønmeti og frá kl 14.30 til 17.00 vóru tey við Magnstøðina í Gøtudali við leskiligu vørunum. Tey selja ikki bara grønmeti men eisini epli og neytakjøt og alt er føroysk framleiðsla.
Tað eru tey bæði Jóannes og Anna sum eiga og reka Miðstovugarð. Garðurin er ein avgamal familjugarður sum hevur verið í familjuni síðani í 1500 talinum sigur Jóannes. Vit hava fingist við at velt epli og røtur síðani í sjeytiárunum. Nú eru vit farin undir at dyrka grønmeti eisini. Tað hava vit bara gjørt í eini trý ár enn sigur Jóannes og hann leggur afturat at tað er Veltan á Sandi sum leggur lunnar undir, og setur fokus á tað at dyrka grønmeti.
-Vit vóna at vera aftur her um áleið 14 dagar siga Jóannes og Anna. Tað hevur gingið heilt væl at selja í dag. Vit seldu bilin tóman í Klaksvík og nú einans hálvur tími er eftir í gøtu er næstan alt selt her eisini. Vit komu norð við tveimum fullum bilum.
Miðstovugarður er at finna á facebook og har kunnu fólk halda eygað við hvar vit eru og selja siga tey bæði av Miðstovugari.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Ætlar Bjørn at forkoma Sjálvstýrisflokkinum?
Kristin Michelsen stillar uppaftur
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Ljóðbrot: Tá dunnan endaði undir sofuni
Óreglusemi á fundarborði í fiskimálaráðnum
Líggjas Johannesen: Hvar eru pengarnir brúktir?
Hava lýst eftir stjóra fyri slakar 50.000 krónur
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Sjálvstýri havt ársfund
Samband
Postboks 226
FO-600 Saltangará

robotstxt: allowed

filter: keep


text:
Eftir at miðlarnir hava spátt um spjaðing og ósemju í samgonguni, tí formansval skuldi vera í vinnunevndini í dag, hevur valbólkurin hjá samgonguni hildið seg til sínar avtalur og valt Bjørt Samuelsen til forkvinnu.
Alla vikuna hava miðlar skrivað um ósemju í samgonguni, nú formansval skuldi vera í vinnunevndini.
Tá ið samgongan var skipað, varð semja gjørd um, at Javnaðarflokkurin skuldi hava formanssessin í vinnunevndini fyrstu hálvuna av samgonguskeiðinum, og at Tjóðveldi skuldi taka við sessinum, eftir at tvey ár vóru liðin.
Miðlarnir hava síðan víst á, at samgongan er í minniluta í vinnunevndini, og tí var ivasamt, um formansskifti fór at vera. Eisini varð spurningur settur við, um Jógvan Skorheim ikki kundi gerast formaður sjálvur, tí hann var tungan á vágskálini til atkvøðugreiðsluna.
Í dag er Bjørt Samuelsen vald til forkvinnu í vinnunevndini júst sum upprunaliga ætlanin var. Jógvan Skorheim var partur av valbólkinum, ið gjørdi avtalu um nevndarbýtið, tí hevði tað verið undarligt, um hann ikki atkvøddi fyri formansskiftinum.


text:
Heilsan frá fyrrverandi ÍSF-forsetanum Heðini Mortensen
Eldhugaður undangongumaður í ítrótti, politikki og annars innan alt tað, hann hevur fingist við og havt áhuga fyri – og tað er ikki so lítið millum ár og dag. Soleiðis kann í stuttum gevast ein lýsing av føðingardagsbarninum, Sverre Midjord, sum 2. apríl fylti 80 ár.
Sverre er eitt av hesum fólkunum, ið gera vart við seg, har tey eru, og sum seta sær varandi spor, tí viljin er sterkur, sum drívur verkið. Alt hetta nógva verður gjørt so inniliga og sannførandi, at ofta hevur tú ivast í, hvussu tað ber til hjá einum menniskja at vera so tætt knýtt at áhugamálum og arbeiði, ið altíð hevur til endamáls, at fjøldin og – ikki minst – uppvaksandi ættarliðið kann njóta gott av tí.
Talan er ikki um at gera vart við seg sjálvan ella at laða sær sjálvum varðar, men alt hetta nógva er og hevur verið merkt av einum einastandandi samfelagssinni, ið so ómetaliga nógv menniskju kunnu njóta gott av. At Sverre er tvøramaður av heilum huga, hevur eingin nakrantíð havt orsøk til at ivast í, og hevur hann vart býin og staðið við hond og fót alla sína tíð, bæði í orð og í tal.
Í ítrótti og politikki hevur Sverre Midjord havt óteljandi álitisstørv, ið hava kravt ikki so lítið av honum. Men gjøgnumgangandi hevur verið ein ótroyttiligur arbeiðsinnsatsur, ið alla hansara lívsleið hevur borið við sær, at úrslit hava ligið eftir, og mál eru rokkin. Sjálvt, tá onnur hava hildið, at nú hevur verið siktað ov høgt, hevur tað hepnast honum at stýra og skipa so væl fyri, at øll hava ásannað, at kósin var tann rætta og úrslitið hareftir.
Bæði í lokalpolitikki og landspolitikki hevur Sverre verið ein av teimum, ið hava notið stóra virðing millum manna – bæði hjá samdum og ósamdum. Og sum ágrýtin samfelagskjakari hevur hann ikki verið bangin fyri at sett orð á mangt av tí, vanliga fólkið hugsaði, men kanska ikki hevði møguleika fyri at bera fram upp á sama máta sum hann. Í nógvar mátar má sigast, at Sverre í sínum politiska yrki veruliga hevur verið ein fólksins maður.
Ikki minni hevur hann lagt nógv og gott eftir seg í sínum yndisítrivi, ið øll árini hevur verið ítróttin. Sjálvur hevur hann roynt seg í bæði hondbólti og fótbólti, men serliga er tað innan borðtennis, at hann sum virkin íðkari hevur gjørt vart við seg. Hann eigur sín stóra lut í, at hesi ítróttagrein hevur verið lív lagað í Føroyum, tí hann var við til at legði lunnar undir føroyskt borðtennis, og taldist millum tey virknu við battinum langt upp í árini.
Drúgvur og trúgvur hevur Sverre Midjord eisini verið, tá talan hevur verið um at arbeitt fyri alla føroyska ítrótt, tí í meira enn 40 ár sat hann í stjórnini í Ítróttasambandi Føroya, har hann eisini í meiri enn 25 ár sat sum varaforseti. Fyri trúgva og drúgva virkið sítt innan ÍSF hevur Sverre fingið øll tey heiðsursmerki, Ítróttasambandið gevur.
Í starvstíð síni í Ítróttasambandi Føroya hevur Sverre upplivað og verið partur av nógvum broytingum, og menningin innan ítróttina hevur verið sera stór, men avbjóðingar tó ongantíð størri enn so, at Sverre var altíð klárur. Altíð hevur hann verið til reiðar at tikið eitt tak, har brúk hevur verið fyri tí, og á serliga fyriskipanaðarliga økinum hevur hann innan landsítrótt víst sínar dygdir.
Vit báðir hava samstarvað leingi og væl í felags tíð okkara í Ítróttasambandinum, men eisini hava vit havt nógv saman og nógv til felags á øðrum økjum. Vinsælur er Sverre sum fáur, og tí er tað mær av sonnum ein gleði at kunna bera honum hesa føðingardagsheilsan.
Góði Sverre, hjartaliga tillukku og takk fyri gott vinarlag og trúfesti. Alt tað besta frameftir.
Heðin Mortensen


text:
Navn: Gráfaksi 1
- varğ eisini kallağur Flekkur
Skrásetingar nr.: FR97101
Folağur: 15. juni 1997
Deyğur: Veturin 2006/2007
Kyn: Greğingur
Litur: Brúnflekkutur viğ Pangaré
- Hevği litgenini E- Ata Toto --
Stongmát: ?
Sinnalag: Róligur og blíğur.
Fortíğ: Hann varğ folağur úti á Stóru Dímum. Síğani bleiv hann seldur til Kolturs til Lykku og Bjørn Patursson.
Á Dímun og Koltri hevği hann mest bara gingiğ úti og passa seg sjálvan. Uml. 2005 keypti Terja Jensen í Vágum hann. Tá hon hevği havt hann eina tíğ og vant hann, valdi hon at selja hann víğari til onkran annan, sum betur fekk brúkt hann innanfyri tí føroysku rossaalingina.
Hettar førdi so til at Anna Louisa Joensen keypti hann í januar 2006. Tá summariğ kom koyrdi hon hann til Suğuroyar at standa saman viğ ryssum.
Heystiğ eftir bleiv hann koyrdur í hagan á Skarvanes, saman viğ greğinginum Tóka. Teir báğir rımdu tíverri úr haganum og fóru oman í bygdina. Fólkini klağağu um teir og tí vórğu teir heintağir og fluttir til Høvdarhagan á Skopun. Tann hagin var tíverri ikki var ordiliga hegnağur. Gráfaksi hvarv tann veturin, óiva dottin oman.
Avkom:
Flykra - FR06104
Gráfaksi 2 - FR07101
Líggjas - FR07103


text:
Nú nátatíðin er byrjað, eru serstakar leiðbeiningar galdandi viðv. burturbeining av leivdum.
Hugsið um umhvørvið og havið hesar leiðbeiningar í huga:
- Burturkastið skal vera so væl avvatnað sum gjørligt, fyri at minka um útlátið úr roykinum á Brennistøðini, sum kann dálka umhvørvið.
- Fjaðrar skulu vera í posum, sum ikki eru heilt lufttættir, so posarnir ikki bresta, tá burturkastið verður handfarið víðari.
- Leivdirnar kunnu latast inn á kommunala endurnýtsluplássið. Yvirlit yvir plássini og upplatingartíðirnar sæst her.
Fyribyrging av nátasjúku:
Heilsufrøðiliga starvsstovan mælir til at taka hesi atlit fyri at fyribyrgja nátasjúku.


text:
Seinastu vikurnar hava sera nógvar flugur verið í grótbrotinum á Víkarvegnum í Leirvík, har IRF seinastu mánaðirnir hevur goymt burturkastið frá Brennistøðini.
Eisini hava óvanliga nógvar flugur verið í Leirvík seinastu tíðina, og uttan at hava nakað beinleiðis prógv fyri hesum, kunnu vit rokna við, at hetta kemst av ballunum í grótbrotinum.
Sambært kanningum okkara, er hesin trupulleikin eisini komin fyri aðrastaðni, har ballað rusk verður goymt á henda hátt, eitt nú í Gøtuborg. Har bastu teir flugunum við einum ávísum slagi av flugueitri, sum royndist serstakliga væl. IRF hevur nú bílagt hetta eitrið, ið væntandi kemur til Føroyar í vikuskiftinum.
Harumframt hevur IRF heitt á Skaðadjóratænastuna um at hjálpa okkum at basa flugunum.
Málið hevur sera høga raðfesting hjá IRF og vit vóna at loysa trupulleikan við flugunum skjótast gjørligt.


text:
Ari av Rana
16.05.2018 - 18:47
Ítróttur > Ítróttur > Fótbóltur
Í morgun boðaði Everton frá, at Sam Allardyce var farin frá sum venjari, og seinni á degnum boðaði West Ham frá, at felagið hevur avgjørt ikki at leingja sáttmálan hjá sínum venjara, David Moyes.
David Moyes gjørdist venjari hjá West Ham 7. november 2017. Liðið lá tá undir niðurflytingarstrikuni í Premier League. Tá triðja seinasta leikumfar var spælt, hevði West Ham bjarga sær undan niðurflyting. Liðið endaði árið á 13. plássi.
Sáttmálin gekk út 13. mai, og avgerð varð tikin um ikki at leingja hann.
Favorittarnir at taka við sum venjari hjá West Ham eru Paulo Fonseca, Manuel Pellegrini, Rafael Benitez og Unai Emery.


text:
10 milliónir í mentanarpuljuna -3,3 milliónir til yrkislist/
Tað var líka við, at mann eina løtu føldi seg sum Jeppe, tá hann vaknar í songini hjá baróninum og undrandi spyr um alt tað glæsiliga, hann sær, man vera ein dreymur. Men eg haldi, at boðini frá mentamálaráðfrúuni, Rigmor Dam í Degi og Viku í kvøld vóru eins greið og tey vóru verulig og gleðilig, nú yrkislistagrunnur er settur á stovn og ætlanin um at fleirfalda mentanarstuðulin aftur varð staðfest í Degi og Viku fríggjakvøldið 30.12. Tað er ómetaliga týdningarmikið, at vit nú fara undir eina tilgongd har vit skilja ímillum áhuga- og yrkislist, og at mentanarstuðulspuljan verður hækkað.
Hetta er ein einki minni enn framúrskarandi endi á einum frammanundan frálíka goðum ári. Gott nýggjár øll somul, takk fyri tað brátt farna, bestu eydnu og góðar listaupplivingar ynski eg tykkum í 2017.


text:
Vilja avtaka uppboðssølu av fiskirættindum
Politikkur21-09-2018 - 10:26 - Jóanis Albert Nielsen
Almennar viðmerkingar
Andstøðan hevur undir viðgerðini av uppskotinum hjá samgonguni um fyrisiting av sjófeingi víst á, at útlutan av veiðirættindum umvegis uppboðssølu skapar ótryggleika í vinnuni. So at siga øll vinnan gjørdi í hoyringarskrivum og undir hoyringum í Vinnunevndini vart við, at uppboðssøla av veiðirættindum er stórt afturstig í tí stóru menning, sum vit seinastu árini hava sæð í fiskivinnuni, síðani seinasta samgonga hækkaði uppsjóvarkvotupartin munandi.
Seinni hava royndirnar við uppboðssølu av fiskirættindum víst, at vinnan hevði rætt. Uppboðssølan hevur verið ein fiasko.
Trygg rættindi eru fyrsta treyt fyri eini skilagóðari tilrættislegging í øllum liðum í vinnuni. Ótryggleiki heldur vinnuni aftur at gera stórar íløgur í nýggj og framkomin skip. Ótryggleiki ger tað trupult at gera langtíðarsáttmálar, sum tá til stykkis kemur tryggja betri prís og trygg arbeiðspláss. Og ótryggleiki ger umstøðurnar at leggja framleiðslu við langtíðarperspektivum til rættis munandi verri.


text:
Tey bæði burturgingnu skipini hjá Maersk Supply Service, ’Mærsk Shipper og Mærsk Searcher’, hava 192 m3 av ymiskum oljuúrdráttum umborð. Umleið 100 m3 eru brenniolja og dieselolja. Tað skrivar ShippingWatch.Upplýsingarnar stava sambært miðlinum frá einum brævi til danska uttanríkisráðið frá
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Pínan, sum fylgir við at játta, verður sum beiskur heilivágur, sum vil lekja"
Søren Kierkegaard


text: Sunnudagin 30.apríl frá kl.17-20 letur upp framsýning við feðgunum Brandi og Tróndi Patursson í Gamla Seglhúsinum í Klaksvík. Framsýningin fevnir um málningar og glaslist frá teim báðum, sum á hvør sítt hátt er sermerkt. Fernisering verður sunnudagin kl. 17. og verður tá eisini møguleiki at heilsa uppá listamenninar. Umframt lættari ábit, kemur Jógvan Andreas Joensen at framføra eitt sindur av tónleiki og Jógvan Skorheim, borgarstjóri flytur fram røðu. Talan er um eina søluframsýning, sum hongur uppi í allan Mai mánaða.Framsýningin, sum er ókeypis at vitja, er opin mánadag til fríggjadag frá kl. 14:00 til 17:00 og sunnudag frá 14:00 til 17:00. Øll eru hjartaliga vælkomin !


text:
Ingi Samuelsen
17.07.2014 - 12:41
Tíðindi > Mentan > Stevnur & festivalar
Liva festivalurin á gamla fótbóltsvøllinum á Sevmýru á Tvøroyri verður endurtikin næsta ár.
Tað boða fyrireikararnir frá í tíðindaskrivi í dag. Festivalurin 4. og 5. juli var sera væl eydnaður, og økið á Sevmýri vísti seg eisini at vera væl egnað til endamálið. Tað vóru eisini væl eydnaðar konsertir við nøvnum sum Mike Tramp, Black Ingvars , Vintage Caravan, The Dreams, Swangah,
- Alt í alt tveir fantastiska væl eydnaðir dagar á Sevmýri. Uppgávan var stór at fara undir, tí hetta er størsta, einstaka tónleikatiltakið í Suðuroynni nakrantíð. Uttan iva eru ting, ið vit kunnu gera betur, men tað heldur okkum ikki aftur - Liva-festivalurin verður aftur í 2015 og miða vit ímóti at gera hann enn betur og størri. Suðuroyggin eigur at hava ein festival og økið finst ikki betur enn júst á Sevmýri. Sigast kann eisini, at vit longu hava tikið upp samband við fleiri spennandi útlendsk og føroysk tónleikanøvn, siga fyrireikararnir.


text:
Tað var ein fagran summardag,
øll lambamæ tey vóru glað,
á Vaglinum var púra logn,
og sólin skein á pylsuvogn.
Við pylsuvognin stóð ein ær,
tvey smálomb hevði hon við sær.
Tey vóru svong, tey liðu neyð,
tí Arni hevði jagstrað tey.
Tætt við ein gomul kona stóð,
hon var so tjúkk, hon var so góð.
Hon vá eitt skippund ella tvey
og hevði alsk til heimaseyð.
Tólv hot-dogs keypti hon við skund
og gav so hesum heitan hund.
So hugnaligt um Vaglið reyk,
tá ið tey ótu hund og leyk.
Tá hetta máltíð liðugt var,
tey fóru, bæði lomb og ær,
tí sinnoppur er kryddur sterkt,
at eta tulipan-dessert.
Tey ótu tulipanir sjey,
so nú tey hava onga neyð,
nú hava øll trý fulla vomb
– tann neyðars ær og hennar’ lomb.
Og hetta er eitt fínt bevís,
at Havnin er eitt paradís
bæði fyri lomb og ær,
um bara eingin Arni var.


text:
i-bókin er ein netbók, ein bókaheild í netútgávu við nettøkum fyrimunum.
i-bókin savnar tilfarið hjá næminginum: Næmingabók, arbeiðsbók og avritssíður.
Í i-bókini kunnu vera leinki til www, ljóð, rokniørk o.s.fr.
i-bókin gevur lærarum møguleika at arbeiða við kendum tilfari í nettøkari útgávu, har møguleiki er at samskifta við næmingarnar, geva teimum heimaarbeiði, leggja nýggjar uppgávur inn, næmingalaga undirvísingina o.s.fr.
Næmingarnir svara uppgávunum í i-bókini.
Send ein teldupost til nam@(if you can see this please update your browser)nam.fo, har tú upplýsir
1-árs hald: 50,- kr. fyri hvønn næming um árið
Til ber at keypa hald fyri fleiri ár.
Lærarahald, har bara lærararnir í skúlanum hava atgongd til ibókina: 250,- kr. um árið.
Møguleiki er eisini at fáa eitt ókeypis royndarhald í ein mánað.
*Um skúlin keypir flokssett, fær skúlin i-bókina ókeypis í eitt ár.
Hetta er onnur bókin í eini røð av mállærubókum við skrivligum uppgávum til miðdeild fólkaskúlans. Gunnvá Dam ...
Hetta er triðja bókin í eini røð av mállærubókum við skrivligum uppgávum til miðdeild fólkaskúlans.
Mállæruh...
Hetta er fjórða bókin í eini røð av mállærubókum við skrivligum uppgávum til miðdeild fólkaskúlans. Mállæruhef...
Eg skrivi 5, við undirheitinum: Skrivligt føroyskt til miðdeild, er 5. bókin í eini røð av rættskrivingar- og ...
Hetta er sætta bókin í eini røð av mállærubókum við skrivligum uppgávum til miðdeild fólkaskúlans. Mállæruheft...
Lærarabók til Rokning 1b, sum er partur av bókaheild til undirvísingina í støddfrøði í innskúlingini. Undirvís...
Rokning 1c er partur av bókaheild til undirvísingina í støddfrøði í innskúlingini. Undirvísingarheildin førir ...
Lærarabók til Rokning 1c, sum er partur av bókaheild til undirvísingina í støddfrøði í innskúlingini. Undirvís...
Lærarabók til Rokning 1d, sum er partur av bókaheild til undirvísingina í støddfrøði í 1. flokki. Undirvísinga...
Rokning 2b er partur av bókaheild til undirvísingina í støddfrøði í 2. flokki. Undirvísingarheildin førir næmi...
Jón Magnus Joensen hevur skrivað bókina Kristni 5, sum telur 198 blaðsíður. Bókin heldur fram, har hin fyrra, ...
Kristni 6 er bókaheild til undirvísingina í 6. flokki. Heildin umfatar næmingabók, lærarabók, arbeiðsbók og he...
Kristni 6 er bókaheild til undirvísingina í 6. flokki. Heildin umfatar næmingabók, lærarabók, arbeiðsbók og he...
Kristni 7, lærarabók er á 117 bls., býtt í kapitlar á sama hátt sum næmingabókin. Í lærarabókini er faktatekst...
Arbeiðsbókin (the workbook) til Mandy on holiday. Í arbeiðsbókini eru uppgávur, har næmingurin kann venja og m...
Task Book er høvuðsbókin við fjølbroyttum uppgávum umboðandi ymiskar læruhættir. Hon vegleiðir samstundis, hvu...
Teacher’s Guide og er í tveimum. Onnur hevur undirheiti Educational Intentions og fevnir um nýtsluleiðbeining ...
Tekstasavnið eitur Topic Book og verður altíð brúkt eftir leiðbeining úr Task Book.
Savnið er skipað í 6-7 ef...
Task Book er ein uppgávubók, sum vísir vegin inn í Topic Book. Í henni byrjar arbeiði við øllum evnunum. Eftir...
Í lærarabókini sær lærarin, hvussu leingi ætlanin er at arbeiða við hvørjum evni. Víst verður á, hvussu til be...
Næmingabókin er bók við myndum uttan tekst. Lagt verður upp til, at næmingarnir ogna sær vitan út frá tí teir ...
Arbeiðsbók til Høgguslokkin. Arbeiðsbókin er eins og næmingabókin býtt sundur eftir evnum. Til hvørja opnu í n...
Lærarabókin vísir á, hvussu næmingarnir kunnu arbeiða við arbeiðsbókini, og víst verður eisini til ymsar aktiv...
Næmingabókin er bók, sum við tekningum og fotomyndum og við ongum orðum viðger 30 ymisk evni á 30 opnum.
Viðg...
Hugtakið ferðing er eitt yvirskipað evni í søgubókini. Ferðing og sambandið við útheimin fylla nógv í flestu k...
Menning er eitt yvirskipað evni í søgubókini. Menningin av føroyska samfelagnum fyllir nógv í flestu pørtunum ...
Menning er eitt yvirskipað evni í søgubókini. Menningin av føroyska samfelagnum fyllir nógv í flestu pørtunum ...
ÿtlanin við arbeiðsheftinum er at arbeiða meira við teimum evnum, ið næmingurin hevur verið ígjøgnum í søgubók...
Arbeiðsbókin til lívfrøði 3 er í fýra pørtum eins og næmingabókin. Ein partur er um mannakroppin, ein er um sm...
Lívfrøði 3 er seinasta næmingabókin í bókarøðini til lívfrøði í framhaldsdeild fólkaskúlans. Bókin er sum tær ...
Í lívfrøði til 7. flokk eru fýra partar. Fyrsti partur er um náttúrusøgu, annar partur er um lívið undir sjóne...
Hetta er onnur bókin í røðini í nýggju lærubókaskipanini til undirvísingina í alisfrøði og evnafrøði í framhal...
Alisfrøði og evnafrøði 3 er ætlað 9. flokki. Á arbeiðsbókini eru 56 venjingar við ymsum næmingaroyndum, sum sk...
Alisfrøði og evnafrøði 3 er ætlað 9. flokki. Á lærarabókini eru nøkur orð um hvønn kapittulin í grundbókini. H...
Alisfrøði og evnafrøði 3 er ætlað 9. flokki. Á grundbókini er dentur lagdur á stuttar og greiðar tekstir. Høvu...


text:
Niels Petersen
11.07.2016 - 15:37
Ítróttur > Ítróttur > Fótbóltur
Toppskjúttin í EM endaspælinum bleiv fraklendingurin, Antoine Griezmann, og sambært UEFA er hann eisini besti leikarin í hesum endaspælinum. Hetta upplýsir Bold.dk.
Frakland tapti EM finaluna móti Portugal í gjárkvøldið, men hóast hetta hevur Griezmann fingið persónligan heiður.
Við seks málum bleiv hann toppskjútti, og harafturat fekk hann eisini heiðurin av at verða kosin besti leikarin í endaspælinum. Tað er ein bólkur av serfrøðingum, settur av UEFA, sum fekk uppgávuna at kjósa besta leikaran.
Bold.dk upplýsir annars, at serfrøðingabólkurin, sum taldi 13 fólk millum annað var mannað av David Moyes, Alex Ferguson, Thomas Schaaf og danska íslettið var Peter Rudbæk.


text:
Aðalfundurin hjá Kvinnufelagnum verður hóskvøldið 27. mars 2014, kl. 19:00 í Mettustovu.
Sambært lógini fyri Kvinnufelagið skulu uppskot, sum skulu viðgerast á aðalfundinum vera nevndini í hendi í seinasta lagi 8 dagar fyri aðalfundin.
Á aðalfundinum skulu veljast:
- tríggir nevndarlimir
- tveir tiltakslimir
- tveir roknskapargrannskoðarar
- eitt umboð í Kvinnufelagasamskipan Føroya
- eitt eykaumboð í Kvinnufelagasamskipan Føroya
Um aðalfundurin ikki er viðtøkuførur, verður eykaaðalfundur hildin. Eykaaðalfundurin er altíð viðtøkuførur.
Møtið fjølkventar


text:
Talið av fulltíðararbeiðsleysum í mars var 1.594, 949 mannfólk og 645 konufólk. Arbeiðsloysið í mars var 6,1 prosent og árstíðarjavnaðað arbeiðsloysið var 5,5 prosent. Hettar er ein lítil vøkstur síðan februar.
Sørsta arbeiðsloysið í mars, 8,1 prosent, var í Suðuroyar sýslu. Minsta arbeiðsloysið, 5,4 prosent, var í Streymoyar sýslu. Arbeiðsloysið vaks í øllum sýslum uttan í Norðoya og Suðuroyar sýslum har arbeiðsloysið minkaði við umleið 1 prosenstigið í part.
Verður hugt at arbeiðsloysisprosentinum millum aldursbólkar, er tað størst millum fólk ið eru yngri enn 35 ár og millum teirra ið eru eldri enn 54 ár.
Fleiri arbeiðsloysistøl eru at finna í hagtalsgrunninum


text:
Orð: Jennie Johnson
Lag: John R. Sweney
Týtt: Jógvan Tróndheim
1. Hoyrir songin tú úr tí gylta stað?
Hoyrir tú hin glaða song?
Latum okkum bundini binda glað,
tí at tíðin ei verður long.
Niðurlag:
Skjótt heystsins Harra vit skulu sjá,
hans smíl og rødd skulu kenna tá,
ja, skjótt heystsins Harra vit skulu sjá,
tá hann tekur sítt skurðfólk heim.
2. Áh, hin songur ljómar úr gylta stað.
Vári hjørtu styrki hann.
Hesin tónleikur lívgar sál og sinn,
sum vit stríðast, nú dagur rann.
3. Áh, hin songur ljómar úr gylta stað
og tí fagra landi frá,
vit í trúnni vita, at skjótt ein dag
vit við teim skulu syngja tá.


text:
Tróndur Arge 08.08.2018 (22:10)
Brandur skoraði í yvirtíðini
Fýra føroyingar hava verið í dyst í Íslandi í dag. Talan er um 15. umfar í bestu deildini hjá monnum. Yvirskriftin er nokk, at Brandur Hendriksson Olsen bjargaði FH eitt stig í yvirtíðin.
Gunnar Nielsen, Brandur Hendriksson Olsen og Jákup Thomsen spældu allir allan dystin móti KA. Callum Williams legði KA á odda, áðrenn Brandur Hendriksson Olsen í evstu løtu javnaði, tá hann fekk bóltin uttanfyri brotsteigin og skoraði við góðum skoti.
Heima í Grindavík vunnu René Shaki Joensen og liðfelagirnir 2-1 á Víkingi. Føroyski landsliðsspælarin spældi 88 minuttir á miðvøllinum. Grindavik hevur nú 23 stig á sætta plássi, sum er sama stigatal sum FH, ið er nummar fimm.
Í komandi umfari møtast FH og ÍBV, sum hevur Kaj Leo í Bartalsstovu í hópinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Felagiš er ķbirt at vera stušul flogskiparana ķ sįttmįlaspurningum, og ķ stķši, iš kann koma at vera ķmillum limir og flogfelag, umframt til at starvast fyri ųllum, iš kann vera fųroyskari flogvinnu at bata.
Felagiš hevur svara uppį spurningar frį fųroysku politikkarum um leingjan av Vįga Floghavn,
eins og felagiš hevur veriš viš til at upplżsa hvųrjir fyrimunir og vansar eru viš einum nżggjum flogvųlli.
Felagiš ynskir ikki at śttala seg um vešur og vind į nųkrum ųkiš, tį kanningar vķsa hetta nęrri. Ei heldur ynskir felagiš at śttala seg um kostnašar prķs, tį hetta er ein politiskur spurningur.


text:
Orð og lag: Teitur Lassen
tað var við blandaðum kenslum at elefanturin fór
ein fílur kom í staðin og undranin var stór
síðan komu nógv onnur djór
tað var rok í djóragarðinum
men eg kalli ein spaka fyri ein spaka
ein apa fer altíð at vera ein apa í mínari frumskóg
tað nýggjasta orð í bókini er “jaligt”
tey flestu royna longu øll at brúka tað
men at fara “jaligt” til verka merkir ikki nakað
at vera “jaligur” er jú bara at siga “já!”
eg havi valt at hugsa positivt
halda eyga við hvørjum tað endar við
ímillum fólk eg møti
tað eru ikki nógv fólkasløg sum
fegin læra sítt móðurmál av nýggjum
mitt í hesum hurlivasanum
vita ikki øll hvat ið tey tosa um
eg havi valt at hugsa positivt
halda eyga við hvørjum tað endar við
ímillum fólk á gøtuni


text:
Fyri hálvan prís!!!/
Mikukvøldið, hóskvøldið og fríggjakvøldið heldur Sprotin 25 ára jubileumsbókagildið við Orðum og Tónum á Reinsarínum, har viðgjørdar verða ymiskar útgávur á ymsan hátt. Allar bøkurnar hjá Sprotanum verða seldar fyri hálvan prís, sama um tær eru gamlar ella nýggjar, klænar ella tjúkkar.
Risastóra bókin um Marius Olsen, hvørs grafisku myndir, eg fari at greiða frá á Reinsarínum hóskvøldið, kostar altso bara 249 krónur. Tað sama er galdandi fyri skreytútgávuna av Fuglabókini hjá Mikkjali á Ryggi og fyri fuglabókina hjá Carl Jóhan Jensen; skaldsøgan Sær - ein fuglabók av gloymsku fæst fyri bara 149 krónur. Mínar bøkur, Listamál, sum er eitt greinasavn og Úr myrkrinum/Out of darkness, ið snýr seg um verkið hjá Tóroddi Poulsen, fáast somuleiðis fyri einans 149 krónur stykkið. Eg eri sjálv errin av hesum bókunum og sera fegin um tey góðorð, tær hava fingið, eitt nú frá Jógvan Isaksen, sum í ummæli skrivaði:
"..Kinna Poulsen lýsir í eini vakrari og fjøltáttaðari bók avantgardulistamannin Tórodd Poulsen...Teksturin í Úr myrkrinum er at líkna við eitt langt essay í fjúrtan pørtum, har tann skrivandi ikki fylgir formligum reglum, men skapar sína egnu leið gjøgnum listaheimin hjá Tóroddi Poulsen. Hetta ger skrivingina livandi og fjølbroytta, tí hon nettupp ikki verður tyngd niður av formligari teoretisering. Um somu tíð er tað lesaranum greitt, at kunnleikin til vísindaástøði innan bæði bókmentir og myndlist er til staðar. Á ein hátt kanst tú siga, at bókin er systematiskt ósystematisk, og tað er meint sum rós....Bókin um Tórodd er í stórum broti og á tremur av endurgávum av einahelst steinprentum, men eisini bókapermur verða vístar í stórum tali umframt bíløt av installatiónum, bókaskulpturum og oljumálningum. Í tí seinasta fjórðinginum er tann føroyski teksturin endurgivin á enskum, og tí hevur bókin bæði ein føroyskan og ein enskan tittul. Samanumtikið ein vøkur og vælskrivað bók, sum bæði høvundur og forlag kunnu vera errin av..." - Jógvan Isaksen: "Provokatørurin Tóroddur" í Dimmalætting 8/12-17.
Nýggjasta bókin hjá Tóroddi Poulsen, Himnahyljar fæst fyri bara 99 krónur á útsøluni. Danski ummælarin, Lars Bukdahl skrivar um Tórodd Poulsen og nevnir eisini mína bók í eini grein í Weekendavisen 15.des 17 m.a. “....Tænk også på hvilken indædt vedholdenhed det har krævet af en befolkning, der lige nu tæller 50.000 sjæle, at holde deres nationalsprog levende og selvstændigt, holde det særligt og sært og smukt, tulipaner i bestemt flertal hedder, ifølge et Poulsen-digt, “tulipanunum”, for syv søren. Når Poulsen cutter både sproget og landskabet og indbyggerne op, er det jo ikke for at ødelægge og kaste vrag på Færøerne, men tværtimod for at genopfinde og internationalisere dem, gøre dem akut poetisk relevante. Jeg bad Kinna Poulsen, forfatteren til den kæmpeflotte, ny Poulsen-monografi Úr myrkrinum/ Out of darkness, om at finde et digt fra Poulsens seneste færøske samling Ferðamaður í egnum landi fra i år, som jeg kunne citere uden at forstå et kuk. Hun sendte mig hele tre digte, som hun alt for venligt tilføjede råoversættelser af, og det var jo ikke meningen...”


text:
Tilfeingisbasarurin fekk góða undirtøku
- Detaljer
-
Nógv fólk fólk vóru savnað á Miðnámi í Vestmanna mikudagin 19. september í sambandi við tiltøkini á tilfeingisbasarinum.
Børnini hugnaðu sær í auditorium, har tey hugdu eftir filmi og fingu sunkist og poppkorn. Eisini var eitt kar uttanfyri skúlan við krabbum, fiski, tara o.ø. sum børnini vóru sera hugtikin av.
Tey vaksnu lýddu á fyrilestrar um tilfeingi úr føroysku náttúruni, og fingu høvi at royna ymiskar matvørur, sum vórðu framleiddar til høvið.
Ógvuligu vælumtóktar vóru lidnar vørur úr tara, hvonn, kervil, rabarbum og notu.


text:
Røðan, ið Annika Olsen borgarstjóri helt, tá hon í morgun setti Eldradagin í Tórshavnar kommunu:
Góðan morgun øll somul og vælkomin á Vaglið til setan av Eldradegnum 2018, ið er partur av alheims Eldradegnum hjá Sameindu Tjóðum.
Lat tað vera sagt beinanveg; vit eiga veruliga framúr virkin, vakin og røsk tilkomin fólk í okkara kommunu. Bara at skula fyriskipa ein tílíkan dag við øllum tiltøkum, ið eru á skránni, ber boð um virkisfýsni og eitt sterkt engagement.
Onkuntið, tá eg havi tiltalað tykkum sum gomul ella eldri, eri eg blivin rættað, svarið hevur verið ”vit eru hvørki gomul ella eldri”. Havi mangan hugsað um, hvussu lívsjattandi hetta er, tí tit eru netupp ung í einum tilkomnum likami, ið ber ein tungan førning av drúgvum royndum og hollari vitan.
Nøkur síggja tað 3. lívsskeiðið við ótta, meðan onnur njóta tað lívsinnlit sum gongur hond í hond við tað at gerast tilkomin.
Svenska sjónleikarinnan, Ingrid Berman segði:
”Aldur er sum at ganga uppá eitt fjall. Man gerst eitt sindur móður, men man fær eitt gott útsýni”
Og tað er jú tað fantastiska, tá ið árini leggjast afturat at man kann síggja afturá ein langan og spennandi túr ígjøgnum lívið.
Tit ið liva í 3. lívsskeiðinum hava livað eitt langt lív og eru á tremur av vitan. Sum samfelag eiga vit at duga at gagnnýta hesa vitan í nógv størri mun enn vit gera, tí tað gevur samfelagnum samanhangskraft.
Vit mugu koma burtur frá ”vit og tit hugsanini” ella ”tey ungu og tey gomlu”. Hetta skapar eina gjógv ímillum ættarliðini, imíllum tey ungu sum halda seg vita alt, tey ungu, sum hava boð uppá alt, hvussu tað skal gerast og so tey gomlu, sum eru out of date.
Istaðin eiga vit at binda ættarliðini saman, lurta eftir hvørjum øðrum og skilja hvønn annan. Hetta gevur eitt sterkt samfelag, hetta gevur eina góða sálarheilsu, har virðing er í hásæti og har vit ikki bert merkja fløvan í hondini hjá hvørjum øðrum, men í virðing læra hvønn annan og geva av tí, vit eru best til.
Havi í seinastuni eygleitt sambandið millum eldra sonin, ið skjótt fyllir 16 ár, og mammu mína. Hann er byrjaður at vitja ommuna og abban eftir skúlatíð. Havi spurt hann um, hvat tey gera. Svarið er: – Mamma, omman hevur so nógv uppá hjarta, hon hevur so nógv at fortelja um alt lívið hjá sær og tað er so spennandi. Og so leggur hann afturat, at tað er so hugnaligt, tí hon hevur altíð góða tíð.
Hetta kom frá hjartanum á einum ungum dreingi, sum sær tað virðismikla í ommu síni og tíðini, hon hevði at geva honum, og samstundis er tað ein tíðarspegil uppá, hvat veruliga hevur týdning í einum heldur hektiskum gerandisdegi.
Eftir mínum tykki er hetta eitt gott dømi um góða sálarheilsu fyri bæði ættarliðini, fyri mammu mína, ið er komin til árs, at hon fær fortalt í nøgdemi og gleði um sítt spennandi lív, har hon fær givið av sínum lívsførningi, og vónina i bróstinum á einum ungum dreingi, ið skjótt skal stíga síni fyrstu veruligu fet út í lívið.
Sálarheilsa er sjálvsagt eisini at hava eina góða heilsu. Ikki øllum unnist at hava eina góða heilsu, men vit fegnast øll um, at tað gerast alt fleiri frísk eldri, sum hava eitt virkið lív longri – og harvið eru við til at skapa eitt ríkari samfelag fyri øll ættarliðini. Og vit eru samd um, at vit eiga at tryggja okkum, at vit hava eitt samfelag, har tað er gott og trygt at gerast gamal. Tórshavnar kommuna er tí eisini partur av tí arbeiði, sum setir fokus á umstøðurnar og lívsdygdina hjá okkara tilkomnu borgarum.
Lyklaorðið fyri trivnað er fyribyrging. Tað er ikki av tilvild ella bara til stuttleika, at vit fara at dansa eftir setanina. Ein sera stórur partur av okkara arbeiði eigur at snúgva seg um fyribyrging av sjúku og sjúkuárinum. Fyribyrgjandi heimavitjan er partur av hesum arbeiði.
Við at vera virkin á ymiskan hátt,at vera partur av einum felagsskapi og at gera ymiskt við fullum huga, ið gevur meining fyri einstaklingin, kunnu vit styrkja og bøta um okkara sálarligu heilsu.
Ver virkin likamliga, sálarliga, sosialt og andaliga, eru ráðini. Hetta samsvarar væl við slagorðini hjá Tórshavnar kommunu: Virkin og vakin – alt lívið!
Hetta snýr seg eisini um, at okkara eldru skulu hava møguleika at vera virkin í samfelagnum og hava rætt til umsorgan, herundir atgongd til heilsutænastur, soleiðis at tey kunnu viðlíkahalda ella vinna aftur kropsliga, andaliga og sálarliga vælværu og fyribyrgja ella seinka sjúku.
Tað er einastandandi, at vit hava virkin eldrafeløg og eldraráð, ið kunnu vegleiða okkum politikkarar og geva góð ráð í hesum sambandi, serliga nú vit hava fulla ábyrgd av eldrarøktini.
Vit fáa gjøgnum heimavitjanartænastuna sera gott innlit í tørvin hjá teim eldru, sum búgva heima, og kommunan kann tí betri skipa tilboð og tænastur í samsvari við veruliga tørvin. Tænastan skapar álit, tryggleika og trivnað millum borgararnar og kommununa.
Tann góða fakliga ráðgevingin og venjingarnar eru tí við til at geva okkara eldru borgarum eitt betri grundarlag fyri tí góða lívinum sum eldri, fult í samsvari við grundvirðini í eldrapolitikkinum hjá kommununi.
Umframt sálarheilsu, so er evnið bústaðarviðurskiftini á hesum altjóða eldradegi. Tað hóvar okkum væl, at tit taka bústaðarviðurskiftini upp til viðgerðar. Kommunan hevur leingi stuðlað arbeiðnum hjá Bústaðir, har eisini eldri hava fingið møguleika at býta stór og rakstrarkrevjandi hús í miðbýnum um við smærri og meira hóskandi íbúðir.
Fyrr vóru ættarlið knýtt saman náttúrliga gjøgnum arbeiðið í gerandisdegnum. Ættarliðini høvdu brúk fyri hvørjum øðrum, og omma og abbi høvdu sín natúrliga leiklut í húsarhaldinum, ikki minst eftir pensjónsaldur. Ì dag búgva sjálvdan fleiri ættarlig í sama húsi, Broytta lívsmynstrið setir størri krøv til tann einstaka at tryggja sín aldurdóm, men tað setir so sanniliga eisini krøv til kommunurnar.
Tí eru vit fegin um, at fyrsta útboðið av leiguíbúðum undir Kongavarða eisini umfatar íbúðir til okkara eldri borgarar fór av bakkastokki í vikuni. Hetta er fyrstu ferð at kommunan fer inn í samstørv um at byggja eldraíbúðir eftir nýggju eldralógini. Hetta er bara fyrsta royndin av mongum, har eisini verður hugsað um bústaðartørvin hjá okkara eldru, og har bústaðarøkini í framtíðini verða karmur um ein ymiskleika, ið umfatar eldri sum ung og fólk við serligum tørvi.
Tað er góður eldrapolitikkur at skapa karmar við einum minni býli á eldri árum, eitt hóskandi býli, sum er lætt at fara um. Tað er sunnur eldrapolitikkur, samstundis sum hetta skapar betri kamar hjá ungum barnafamiljum at fáa sær eini tøk sethús.
Góðu tit øll, limir í eldraráðnum, starvsfólk og sjálvboðin – eg skal veita tykkum øllum stóra tøkk fyri tykkara týdningarmikla og kompetenta lut í arbeiðinum fyri okkara eldru borgarar og okkara kommunu.
Vit vóna sjálvandi øll, at Tórshavnar kommuna eisini í framtíðini skal vera eitt gott og trygt stað hjá øllum, yngri sum eldri. Vit eiga alla tíðina at hava sum stavnhald, at trivnaður skal standa í hásæti, tí uttan trivnað kann alt hitt líkasum gera tað sama.
Eg fari at ynskja tykkum øllum ein góðan eldradag, eg vóni at eisini hesin dagurin fer at økja um trivnað og samanhald og at stór nytta verður í teimum átøkum og tilboðum, sum standa øllum í boði í dag.
Eg vil enda við orðunum hjá Abraham Lincoln, sum segði:
”Til endans er tað ikki mongdin av árum í tínum lívi, sum telur – tað er mongdin av lívi í tínum árum”.
Og hervið er eldradagurin 2018 settur.
Takk fyri og havið ein góðan dag øll somul
Annika Olsen
borgarstjóri
Kelda: torshavn.fo


text:
Jens Knudsen stillar upp fyri Sambandsflokkin
2. september 2016
Nýtt valevnið fyri Sambandsflokkin
Jens Knudsen stillar upp fyri Sambandsflokkin til býráðsvalið í Tórshavnar Kommunu.
Hann er 53 ár. Føddur og uppvaksin í vesturbýnum í Havn.
Útbúgvin frá Det fynske Musikkonservatorium í Odense.
Jens hevur sitið í ymsum nevndum í lestrartíðini, millum annað sum nevndarlimur í Danehofgarden í Nyborg í 2 ár. Eitt skiftið var hann tónleikalærari í Rudkøbing Musikskole, har hann eisini kom í musikkskúlanevndina sum læraraumboð.
Flutti heim aftur á klettarnar í 2001 til eitt fulltíðarstarv sum tónleikalærari. Í tíðarskeiðnum 2002-2006 var hann leiðari fyri Suðuroyar Musikkskúla
Í 2010 varð hann valdur í nevndina í Musikklærarafelag Føroya, fyrstu 4 árini sum skrivari og síðstu 2 árini sum kassameistari.
Umframt at verða nevndarlimur í MLF situr hann í samstarvsnevnd Føroya Symfoniorkesturs. Frá 2007 til 2016 hevur hann stjórnað harmoniorkestrinum GHM.
Eitt av teimum politisku málum, sum Jens brennir fyri, er mentanarøkið í Tórshavnar Kommunu, serliga Tórshavnar Musikkskúli og Tórshavnar Kvøld- og Ungdómsskúli.
RN
Aftur


text:
24. februar var Aliráðstevnan 2012.
Yvirskriftin fyri aliráðstevnuna var: Framhaldandi burðardygg føroysk alivinna
Nakrar av framløgunum liggja her:
Fiskagoymsla og metingar - Rúni Dam, Avrik
Arbeiðstrygd á smolt- og alistøðum - Anders Sæther, Marine Harvest
Gagnnýtsla av fóðri og umstøðurnar á botninum - Gunnvør á Norði, Fiskaaling
Størri framleiðsla av fiski og minni dálking - ber tað til? - Jóhanna Olsen, Umhvørvisstovan
Aling á streymútsettum økjum - Øystein Patursson, Fiskaaling
Niðurberjing av laksalús - Frank Nielsen, Universitetet i Bergen
Royndir við rognkelsi - Regin Arge, Fiskaaling
Hagreiðing og nýtsla av restrávøru frá alifiski - Lena Leivsdóttir, Hordafor
Hvussu tryggja fiskavælferð og góðsku, tá fiskur verður pumpaður - Åsa Espmark, Nofima
Fastleiki á alifiski - Turid Mørkøre, Nofima


text:
Eldri myndir
Hvørjum lurta næmingarnir so hugagóðir eftir?
Mánadagin kom Oddvør Johansen og segði frá, hvussu hon sum 12 ára gomul upplivdi sólarmyrking. Týsdagin var tað Petur Hans Dahl, sum greiddi frá m.ø. stjørnuhimmalinum og navigatión. Og mikudagin var tað Mikkjal Mikkelsen, sum segði okkum frá um jørðina og eitt nú hvussu hon verður ávirkað av mánanum. Seinni mikudagin var tað Rógvi Dam, sum undirhelt við leikinum Slóknar sólin? Alt var sera áhugavert! Og Rógvi var sera stuttligur! Her eru nakrar myndir...